ΕΘΝΙΚΗ ΠΑΙΔΕΙΑ: Η ΑΥΤΟΚΡΑΤΟΡΙΑ ΤΟΥ ΚΕΦΑΛΑΙΟΥ\nΣτις αρχές του 1800 τα κτήματα της Elizabeth Gordon, κόμισσας του Sutherland και του συζύγου της μαρκησίου του Stafford στην Σκωτία, υπολογιζόταν σε 1,5 εκατ. στρέμματα και συνιστούσαν την μεγαλύτερη ιδιοκτησία στην Ευρώπη. Στην έκταση αυτή ζούσαν χιλιάδες αγρότες, που δούλευαν στα κτήματα, ως κολίγοι επί αιώνες. Δυστυχώς για αυτούς μετά την επανάσταση των Ιακωβίνων του 1745 δεν αποτελούσαν πλέον περιουσιακό στοιχείο του ιδιοκτήτη που μπορούσε να κληθεί σε καιρό πολέμου. Αντιθέτως θεωρήθηκαν παθητικό που εμπόδιζε την εισαγωγή σύγχρονων μεθόδων καλλιέργειας και την μεγιστοποίηση των εισοδημάτων της ανώτερης τάξης από τα κτήματά τους. Τουλάχιστον αυτό προβάλουν ως δικαιολογία οι υπερασπιστές της μπουρζουαζίας. Έτσι, εφαρμόστηκε η λεγόμενη τεχνολογία εξοικονόμησης εργασίας. Ακούγεται τόσο σύγχρονο.\nΟ πληθυσμός της Σκωτίας αυξανόταν με ρυθμό 10% ανά δεκαετία. (σύμφωνα με την απογραφή του 1801 ήταν 1,6 εκατομμύρια -Population Act 1800). Οι κολίγοι αντιμετωπίστηκαν αρχικά με την στρατολόγηση τους. Έτσι, τον Αύγουστο του 1800, το 93ο Σύνταγμα πεζικού, των Highlanders του Sutherland, ξεκίνησε την χωρίς επιστροφή πορεία του προελαύνοντας στους Ναπολεόντειους Πολέμους. Η φρίκη των χιλιάδων νεκρών στα πεδία των μαχών ανταποκρίνεται στην αντίληψη της εποχής περί αναλώσιμων στρατιωτών.\nΩστόσο, πίσω έμεινε ένας τεράστιος πληθυσμός. Η εξολόθρευση τους ήταν επιτακτική ανάγκη για να μετατραπούν οι φτωχές καλλιεργήσιμες εκτάσεις σε βοσκοτόπια και έμεινε γνωστή ως εκκαθάριση των Highlands. Αναφέρουμε ένα από τα εκατοντάδες περιστατικά της βαρβαρότητας. Μεταξύ του 1811 και του 1821, περίπου 15.000 άνθρωποι εκτοπίστηκαν, δολοφονήθηκαν, εκκαθαρίστηκαν από τα κτήματα των Sutherland. Τα χωριά που βρισκόταν στην επικράτειά τους κατεδαφίστηκαν και κάηκαν. Όσοι γλύτωσαν από την φωτιά πέθαιναν από το κρύο και την πείνα. Παράλληλα, εφαρμόστηκε η βίαια εξορία, με την συνδρομή του στρατού. Χιλιάδες συγκεντρώνονταν στις αποβάθρες και απροειδοποίητα συλλαμβάνονταν, φορτώνονταν σε πλοία και στέλνονταν στο εξωτερικό, κυρίως στην Β. Αμερική, όπου με την σειρά τους εξολόθρευαν τους ινδιάνους ιθαγενείς. Την ίδια τακτική ακολούθησαν σχεδόν όλοι οι αριστοκράτες της Σκωτίας. Έκτοτε ο πληθυσμός της χώρας δεν αποκαταστάθηκε ξανά. Οι ευγενείς δεν λογοδότησαν ποτέ επικαλούμενοι το δικαίωμα να χρησιμοποιούν την περιουσία τους κατά το δοκούν.\nΕιδικοί νόμοι γράφτηκαν για να υπηρετήσουν τα συμφέροντα τους. Ο υπόλοιπος πληθυσμός αντιμετωπίστηκε ως ένα λάθος της φύσης που υπήρχε στο περιθώριο του δικούς τους κόσμου.\nΗ αριστοκρατία της Σκωτίας και της Βρετανίας είχε βρεί την ηθική δικαίωση για τα εγκλήματά της εκείνη την περίοδο στις θεωρίες του Thomas Malthus, ο οποίος χαρακτηρίστηκε από τον Μάρξ «ο κύριος εχθρός του λαού». Συνδέοντας την αύξηση του πληθυσμού με την μείωση των μισθών και τον πληθωρισμό, διακήρυσσε την μείωση του πληθυσμού (με την πείνα, τις ασθένειες, ή την φυσική επιλογή), προκειμένου να διατηρηθούν υψηλά οι τιμές των προϊόντων.\nΑυτό αποτελεί ένα μόνο περιστατικό στον μακρύ κατάλογο της συστηματικής εξολόθρευσης και εκμετάλλευσης των πληθυσμών, στο πλαίσιο της πάγιας τακτικής που ακολουθήθηκε από την ανώτερη τάξη εις βάρος των «υποδεέστερων». Μια τακτική που ξεκίνησε τον μεσαίωνα και συνεχίζεται έως σήμερα.\nΠόσο διαφορετική ήταν η συμπεριφορά του κεφαλαίου έναν αιώνα μετά;\nΌταν οι μάζες παύουν να αποτελούν κεφάλαιο προς εκμετάλλευση, τότε είναι αναλώσιμες.\nΟ ναζισμός δεν ήταν γερμανικό προϊόν. Στην ουσία ήταν καπιταλιστικό. Στον βαθμό που εξελίχθηκε στην τελική του έκφραση παρουσιάστηκε ως γερμανικό κατασκεύασμα, αλλά ήταν ο εκπρόσωπος του καπιταλισμού και όχι μόνον του Γερμανικού. Ας μην συγχέεται αυτή η πραγματικότητα, με την κινηματογραφική και πολιτική παραμυθία των νικητών. Η αστική τάξη της Γερμανίας αναγνώρισε στον ναζισμό τον γερμανικό πολιτισμό, την γερμανική κοινωνία, και φυσικά την γερμανική αστική τάξη. Οι Junkers οι τσιφλικάδες της υπαίθρου, αποτελούσαν την παλιά αριστοκρατία. Είναι οι παλιοί φεουδάρχες της Πρωσίας, οι οποίοι από τον μεσαίωνα, είχαν αναλάβει τον αποικισμό και τον εκχριστιανισμό της βορειοανατολικής ευρώπης, με το λεγόμενο Ostsiedlung, την προς ανατολάς επέκταση. Με τίτλους ευγενείας και τεράστιες εκτάσεις γης στην κατοχή τους, η πολιτική τους επιρροή εκτεινόταν από την γερμανική αυτοκρατορία (1871) έως την Δημοκρατία της Βαϊμάρης (1933). Η γερμανική αστική τάξη και οι Junkers δεν επιθυμούσαν ειδικά τον φασισμό, αλλά μια νέα καπιταλιστική τάξη, καθώς η παλιά ιδεολογία είχε εξαντληθεί και δεν μπορούσε να εγγυηθεί την ενότητα του έθνους. Την νέα ιδεολογία προσέφερε ο φασισμός, του οποίου η κεντρική ιδέα ήταν η καταστροφή του οργανωμένου εργατικού κινήματος. Αυτό υποστήριξαν, με στόχο να σώσουν την Ευρώπη από την εργατική τάξη που θα μπορούσε να αναρριχηθεί στην εξουσία, με δεδομένη την επικράτηση των μπολσεβίκων.\nΣε μια διαλυμένη χώρα οι φασίστες αναζήτησαν την εξουσία και αυτή τους παραχωρήθηκε από την αστική τάξη και τους Junkers. Οι σοσιαλδημοκράτες και οι κομμουνιστές συνθηκολόγησαν, αποδεικνυόμενοι κατώτεροι των Ισπανών που βρέθηκαν στην δίνη του εμφυλίου πριν υποταχθούν στον Φράνκο.\nΒεβαίως οι γερμανοί δεν ήταν μόνοι τους. Σε ολόκληρη σχεδόν την Ευρώπη οι κυρίαρχες τάξεις έτρεφαν μια μεγάλη συμπάθεια στον ναζισμό και μπήκαν στον πόλεμο μόνο όταν ένιωσαν να απειλούνται. Ο σοσιαλιστής πασιφιστής Pierre Laval, ο στρατηγός Philippe Pétain με την γαλλική μπουρζουαζία, ο στρατηγός Φράνκο και οι Ισπανοί αριστοκράτες, ο Μουσολίνι και οι ευγενείς της Ιταλίας, ο ατυχής διάδοχος του βρετανικού θρόνου Edward, ο πρωθυπουργός Chamberlain, οι άρχουσες τάξεις στην Ουγγαρία, την Αυστρία, την Ρουμανία, ακόμη και οι ΗΠΑ ενθουσιασμένες παρακολουθούσαν με θαυμασμό, σεβασμό, φόβο και επιθυμία να μιμηθούν την τερατώδη οπτασία του Χίτλερ, που επιχειρούσε να αποκαταστήσει την τάξη και να διασώσει την ευρωπαϊκή κοινωνία. Ο Lord Lothian γραμματέας του Lloyd George χαρακτήριζε τον Χίτλερ ειλικρινή, λέγοντας: «Ο ναζισμός δεν είναι ιμπεριαλιστικός με την παλιά έννοια της λέξεως». Στο πρόσωπό του ναζισμού η αστική τάξη αναγνώρισε το αναγκαίο μέσο της αυτοσυντήρησης της. Η δολοφονική του σκληρότητα, η απληστία, η αναλγησία, ο απίστευτος φανατισμός, όλα αυτά δημιουργήθηκαν- οικοδομήθηκαν, από την μεγαλοαστική κοινωνία, γιατί της ήταν απαραίτητα. Ο καπιταλισμός χρειαζόταν την βαρβαρότητα στο παρελθόν, του είναι αναγκαία σήμερα και θα την χρειαστεί και στο μέλλον, γιατί είναι το μόνο μέσο επιβίωσης του. Η μορφή μόνον αλλάζει. Η αγριότητα παραμένει ίδια.\nΤον 20ο αιώνα είδαμε να θριαμβεύει ο καπιταλισμός, με τις ΗΠΑ και την Γερμανία να οδηγούν την κούρσα της δημιουργίας καρτέλ και τράστ, μέσω των οποίων, απέκτησαν την δύναμη να καθορίζουν την παραγωγή, να ελέγχουν την αγορά, να μοιράζονται τα κέρδη. Ο ανταγωνισμός δημιουύργησε μονοπώλια, με την συνένωση ισχυρών επιχειρήσεων και με όχημα την τεχνολογία οδηγεί βίαια χιλιάδες εργαζόμενους μέσω της ανεργίας στην εξαθλίωση.\nΗ οικονομική ολογαρχία\nΠαρά τις τεράστιες διαφορές σε κοινωνικό και ιστορικό πλαίσιο μια παρόμοια σύγκρουση εξελίσσεται και σήμερα. Απλώς η παλιά αριστοκρατία των γαιοκτημόνων αντικαταστάθηκε από την οικονομική ολιγαρχία. Οι κάτοχοι του χρέους απέναντι στην δημοκρατία.\nΗ νέα επίθεση του κεφαλαίου στρέφεται και πάλι εναντίων των εργαζομένων, πέρα από σύνορα, τάξεις, επαγγελματικές ομάδες.\nΤο παράδοξο είναι το πώς αντιλαμβάνονται οι εκπρόσωποι του πνευματικού κόσμου, πολιτικοί, κόμματα, αναλυτές και σχολιαστές την μάχη που μαίνεται.\nΜε παραλλαγές ως προς τις αιτίες, τις συνέπειες και τις λύσεις ανάλογα με την πολιτική τοποθέτηση του καθενός οι περισσότεροι μιλούν για κρίση του παγκόσμιου καπιταλισμού.\nΧωρίς αμφιβολία το 2008, το χρηματοπιστωτικό σύστημα υπέστη ένα πλήγμα (αν και μένει να αποδειχθεί ότι δεν επήλθε αθέλητα) που φάνηκε πως κλόνισε προς στιγμή τα θεμέλια του. Ωστόσο, με την έγκαιρη παρέμβαση των κυβερνήσεων έγινε μια άνευ προηγουμένου μεταφορά πλούτου από τα δημόσια ταμεία προς το κεφάλαιο, τις τράπεζες και ο εταιρικός τομέας ανέκαμψε, ενώ οι εργαζόμενοι απολύονται, χρεοκοπούν, μπαίνουν στο περιθώριο.\nΤα στοιχεία δείχνουν ότι το χρηματοπιστωτικό κεφάλαιο, αυτό που απασφάλισε την χειροβομβίδα της κατάρρευσης και της κρίσης, ανέκαμψε γρήγορα, η καπιταλιστική τάξη ενδυναμώθηκε και το σημαντικότερο χρησιμοποίησε τις πολιτικές, οικονομικές, κοινωνικές, ιδεολογικές συνθήκες που δημιουργήθηκαν ως αποτέλεσμα της κρίσεως, για την περαιτέρω εδραίωση της κυριαρχίας του και την εκμετάλλευση της υπόλοιπης κοινωνίας.\nΤελικά η κρίση του κεφαλαίου έγινε κρίση της εργασίας.\nΜε άλλα λόγια το κεφάλαιο μετέτρεψε την κρίση σε στρατηγικό πλεονέκτημα για την προώθηση των θεμελιωδών του συμφερόντων: την διεύρυνση των κερδών του, την εδραίωση της καπιταλιστικής κυριαρχίας, την συγκέντρωση της ιδιοκτησίας, την εμβάθυνση των ανισοτήτων μεταξύ κεφαλαίου και εργασίας, την δημιουργία τεράστιων αποθεμάτων εργασίας για να αυξήσει περαιτέρω τα κέρδη του. Επιπλέον, η αντίληψη περί μιας ομοιογενούς παγκόσμιας κρίσεως παραβλέπει τις προφανείς, βαθιές διαφορές ως προς την εμφάνιση και τις συνθήκες μεταξύ κρατών, τάξεων ομάδων, πολιτισμών κ.α.. Διαφορές που εκμεταλλεύεται το σύστημα για να διχάζει τους εργαζόμενους.\nΟρισμένοι θεωρούν ότι το παγκόσμιο καπιταλιστικό σύστημα μετά την κρίση τελεί υπό κατάρρευση. Ευσεβείς πόθοι. Επικεντρώνονται στην στασιμότητα και την συνεχιζόμενη ύφεση στην Β. Αμερική και την Ευρωζώνη, καθώς το ΑΕΠ κυμαίνεται μεταξύ αρνητικής και μηδενικής ανάπτυξης. Αναφέρουν τα διψήφια νούμερα της ανεργίας και στις δύο ηπείρους, καθώς και τα εκατομμύρια ιδιοκτητών που έχασαν τα ακίνητα τους από τις τράπεζες ιδίως στις ΗΠΑ, την μεγάλη αύξηση της φτώχειας και της ανέχειας ως επακόλουθο της απώλειας εργασίας, της μείωσης των μισθών και τις περικοπές ή την κατάργηση των κοινωνικών παροχών. Συνδέουν επίσης την κρίση με τις πτωχεύσεις των μικρών και μεσαίου μεγέθους επιχειρήσεων, αλλά και μικρών τραπεζών. Αυτά σίγουρα δεν συνιστούν κατάρρευση του συστήματος.\nΌσοι μιλούν για κρίση νομιμότητας του καπιταλισμού, αναφέρουν τις μεγάλες και διευρυνόμενες ανισότητες, τους νόμους με τους οποίους οι τράπεζες εκμεταλλεύονται το δημόσιο χρήμα εις βάρος του κοινωνικού κράτους, παρουσιάζουν τις βαθιές καταστρεπτικές συνέπειες για την μεγάλη πλειοψηφία της ανθρωπότητος.\nΣτην πραγματικότητα η αυξανόμενη κοινωνική αντιξοότητα, η μείωση του εισοδήματος και της απασχόλησης είναι σημαντικοί παράγοντας που διευκολύνουν την ταχεία ανάκαμψη των περιθωρίων κέρδους για το διεθνοποιημένο κεφάλαιο.\nΒρίσκεται σε κρίση ο καπιταλισμός όταν οι αμερικανικές επιχειρήσεις κατέχουν 1,7 τρις σε μετρητά, λόγω της αύξησης των περιθωρίων κέρδους; Κέρδη που προέκυψαν από τις μαζικές απολύσεις και την εντατικοποίηση της εκμετάλλευσης των λοιπών εργαζομένων, τα χαμηλά επιτόκια, την εύκολη πρόσβαση του κεφαλαίου σε πιστώσεις, την μείωση των φόρων και τις περικοπές στα ασφαλιστικά και συνταξιοδοτικά προγράμματα;\nΑναρωτιέται κάποιος πως η υποβάθμιση της εργασίας, η αγριότητα των συνθηκών επιβίωσης και η στασιμότητα της οικονομίας αποτελούν κρίση του καπιταλισμού. Επηρεάστηκαν αρνητικά τα εταιρικά περιθώρια κέρδους, οι ακαθάριστες αποδοχές των Διευθυντικών Στελεχών και η συγκέντρωση εκατομμυρίων σε μετρητά; Ούτε στο ελάχιστο. Το αντίθετο αυξήθηκαν. Σαφώς πρόκειται για κρίση των εργαζομένων, που μετατρέπεται σε κινητήριο δύναμη για την μεγιστοποίηση των κερδών του κεφαλαίου.\nΗ σύγχυση, της αυτόκλητης κεντροαριστεράς, των νεόκοπων αριστερών ή εκείνων που ταύτισαν ένα πολιτικό με ένα αξιακό σύστημα και θεώρησαν ότι η κατάρρευση του ενός συνεπάγεται την ανυπαρξία του άλλου, μπορεί να οφείλεται σε ιδιοτέλεια, σε άγνοια, ενδεχομένως και σε ανικανότητα αντιμετώπισης της νέας επίθεσης του κεφαλαίου, αλλά σίγουρα η αδυναμία συγκρότησης ενός μετώπου υπό μια συγκεκριμένη οικονομικο-πολιτική πρόταση δεν βοηθά τα εκατομμύρια των υφισταμένων την εξελισσόμενη λαίλαπα.\nΗ νέα σημαία υπό την οποία οφείλουν να πέσουν στο πεδίο της μάχης οι εργαζόμενοι είναι το ιδεολόγημα της ανάκτησης της ανταγωνιστικότητας. Οι οικονομικές ελίτ ενθαρρύνουν τις λεγόμενες δημοκρατικές κυβερνήσεις στην μεγαλύτερη επίθεση εναντίον των εργαζομένων στην σύγχρονη ιστορία. Η αυξημένη παραγωγικότητα και κερδοφορία είναι προϊόν της κυβερνητικής εργατικής πολιτικής, η οποία εμβαθύνει τις ανισότητες, κρατώντας χαμηλά τους μισθούς και αυξάνοντας τα περιθώρια κέρδους. Λιγότεροι εργαζόμενοι παράγουν περισσότερα εμπορεύματα. Φτηνή πίστωση δις για τις διασώσεις τραπεζών και μηδενική χρηματοδότηση για τα νοικοκυριά, τις μικρομεσαίες επιχειρήσεις που οδηγούνται σε πτωχεύσεις και εξαγορές δηλαδή, συγκέντρωση της ιδιοκτησίας σε λίγους. Η αριστοκρατία του κεφαλαίου απαιτεί την επιστροφή και με τόκο όσων θεωρεί ότι «εκχώρησε» στους εργαζόμενους τα τελευταία 60 χρόνια.\nΕάν αυτό είναι το όραμα του καπιταλισμού για τον 21ο αιώνα, ποια είναι η απάντηση των λαών;\nΗ αριστερά δείχνει να χάνει για άλλη μια φορά την ευκαιρία να ανέβει στο τρένο της ιστορίας. Είναι διχασμένη ανάμεσα στην καπιταλιστική αριστερά, που φλερτάρει με τις αστικές της ρίζες, την επαναστατική που πιστεύει ότι μια μικρή ομάδα εξεγερμένων θα μπορούσε να αναδιαρθρώσει επιτυχώς την κοινωνία χωρίς την δημοκρατική συναίνεση των πολιτών της και στους νοσταλγούς της δικτατορίας του προλεταριάτου, οι οποίοι στην εποχή του πολέμου των άστρων χτυπούν τον εχθρό με μουσκέτα.\nΕίναι απολύτως αφελής η πεποίθηση των ουτοπιστών – ρεφορμιστών, ότι το κεφάλαιο θα παραδώσει οικιοθελώς τον πλούτο και την εξουσία του. Παράλληλα, ο ισχυρισμός για τον μετασχηματισμό του αστικού συστήματος, απεδείχθη η βαλβίδα ασφαλείας για την εκτόνωση των κοινωνικών πιέσεων, σε κάθε βιαιότερη μεταμόρφωση του καπιταλισμού, ο οποίος δημιούργησε τους μηχανισμούς διασφάλισης της μακροβιότητάς του. Κόμματα, συνδικάτα, εργασιακές μεταρρυθμίσεις, εκλογικές διαδικασίες αποτελούν το φύλλο συκής της εξουσίας του κεφαλαίου, το οποίο επικαλούμενο τον κοινοβουλευτισμό, χαρακτηρίζει αντιδημοκρατική κάθε προσπάθεια αμφισβήτησής του. Ποινικοποιεί την αγανάκτηση, εγείρει ενοχικά σύνδρομα στους εξεγερμένους, εξαγοράζει και όταν αυτά δεν είναι αρκούντως αποτελεσματικά εξαπολύει την κρατική και παρακρατική βία.\nΟ καπιταλισμός οικειοποιούμενος την έννοια της δημοκρατίας, προωθεί την απαξίωση της στην συνείδηση των λαών. Μεθοδεύει την κατάργησή της και επισήμως, μέσω του νέου εφευρήματος, των κυβερνήσεων των τεχνοκρατών.\nΩστόσο, η δημοκρατία είναι απαραίτητη όχι γιατί καθιστά περιττή την κατάκτηση της εξουσίας από τους πολίτες, αλλά επειδή καθιστά αυτήν την κατάκτηση της εξουσίας αναγκαία και δυνατή.\nΕκρηκτικός αναμένεται ο αιώνας που διανύουμε, για τον απλούστατο λόγο ότι μέσα στην εξαλλοσύνη του ο καπιταλισμός παύει να τηρεί και τα προσχήματα. Στην μετεξέλιξη του, (προσαρμογή του- αποδεκτή ή μη), πυροδοτεί μια νέα σύγκρουση των τάξεων. Οι εργαζόμενοι βρίσκονται και πάλι στην γραμμή εκκίνησης μιας αγωνιστικής πορείας. Η εποχή και τα μέσα ενδείκνυνται για να μην επαναληφθεί ως Σισύφεια προσπάθεια.


Scooter Verhuur Limburg (Μάαστριχτ, Ολλανδία) - Κριτικές\nΔραστηριότητες κοντά σε: Scooter Verhuur Limburg\nScooter Verhuur Limburg, Μάαστριχτ - Κριτικές\nΝο 9 από 15 Υπαίθριες δραστηριότητες - Μάαστριχτ\nAkerstraat 18a, 6221 CL Μάαστριχτ, Ολλανδία\nΚάνατε κράτηση για 4 ebikes στην ιστοσελίδα τους. Αλλά σήμερα το πρωί θα μπορούσαν να προσληφθούν μόνο 3 άτομα. Γιατί δεν με προειδοποίησαν; Γιατί δεν έφεραν ένα επιπλέον ποδήλατο από το κατάστημά τους στο Valkenburg, μόλις 10 χλμ. Από το Μάαστριχτ; Εν πάση περιπτώσει πήγαμε...σε άλλο κατάστημα στο Μάαστριχτ κοντά στο σιδηροδρομικό σταθμό.Περισσότερα\nΠολύ ασθενής σκούτερ εκπαιδευτή για είτε είστε πρωτάρης!\nΦανταστική εμπειρία για τον σύζυγό μου και εγώ έχουμε ερεύνησαν κάθε προορισμό κατά τη διάρκεια των τελευταίων 8 ετών για σκούτερ εμπειρία για να ταιριάζει με αυτήν που είχα στο Μεξικό. Αυτό ήταν καλύτερο από ό,τι θα μπορούσα ποτέ να φανταστώ! Και πολύ πιο ασφαλές...από ιππασίας στα κράτη μέλη ή το Μεξικό. Το μαγευτικό τοπίο και εμείς μόλις συνέβη κατόπιν ένα παγκόσμιο πόλεμο 11 ΥΚΥ Camp reinactment εκδήλωση. Λατρεύω, λατρεύω, λάτρεψα αυτό εμπειρία! Το συνιστώ ανεπιφύλακτα!Περισσότερα\nΛάβετε γρήγορα απαντήσεις από το προσωπικό του Scooter Verhuur Limburg και από προηγούμενους επισκέπτες.


Σύγκλιση Δημοτικού Συμβουλίου 27/10 - Δήμος Δωρίδος\nΣύγκλιση Δημοτικού Συμβουλίου 27/10\nΣυγκλιση Δημοτικου Συμβουλιου 27/10\nFAX : 2266 0 22390\nΛιδωρίκι, 21 Οκτωβρίου 2011\nΑριθ. Πρωτ.: 14941\nΚαλείστε να προσέλθετε στη δημόσια συνεδρίαση του Δημοτικού Συμβουλίου, που θα διεξαχθεί στην αίθουσα συνεδριάσεων του Δημοτικού Καταστήματος Δωρίδος στο Λιδωρίκι στις 27 Οκτωβρίου 2011, ημέρα Πέμπτη και ώρα 18:00΄, για τη συζήτηση και λήψη αποφάσεων στα παρακάτω θέματα της ημερήσιας διάταξης:\nΈγκριση προϋπολογισμού εσόδων και εξόδων του Ν.Π.Δ.Δ. «Οργανισμός Παιδείας και Πολιτισμού Δήμου Δωρίδος» οικονομικού έτους 2011. (Εισηγητής: Δημοτικός Υπάλληλος Τσώνος Θεόδωρος)\nΥποβολή πρότασης για χρηματοδότηση του έργου «Αναπλάσεις κοινόχρηστων χώρων στο Δήμο Δωρίδος» στο Μέτρο 322 «Ανακαίνιση και ανάπτυξη των χωριών» στο Πρόγραμμα «Αγροτική Ανάπτυξη της Ελλάδας 2007-2013 Αλέξανδρος Μπαλτατζής». (Εισηγητής: Δημοτικός Σύμβουλος Καλλιαμπέτσος Παναγιώτης)\nΣύναψη Προγραμματικής Σύμβασης μεταξύ Δήμου Δωρίδος και Περιφερειακής Ενότητας Φωκίδας – Περιφέρειας Θεσσαλίας Στερεάς Ελλάδας για την εκτέλεση του έργου «Αποχιονισμός – ρίψη άλατος – καθαρισμός Περιφερειακού και Δημοτικού Δικτύου του Δήμου Δωρίδος». (Εισηγητής: Αντιδήμαρχος Ράπτης Ιωάννης)\nΑποδοχή δωρεάς ανοιχτού ξύλινου περιπτέρου από Δήμο Ζωγράφου. (Εισηγητής: Αντιδήμαρχος Ράπτης Ιωάννης)\nΟρισμός μέλους του Δημοτικού Συμβουλίου που θα αναπληρώνει το Δήμαρχο στην Επιτροπή χορήγησης βεβαιώσεων για παραγωγικές άδειες λαϊκών αγορών. (Εισηγητής: Αντιδήμαρχος Ράπτης Ιωάννης)\nΟρισμός Εκπροσώπου για συμμετοχή στο Κλιμάκιο Ελέγχου Ποιότητας περιβάλλοντος (Κ.Ε.Π.ΠΕ). (Εισηγητής: Αντιδήμαρχος Ράπτης Ιωάννης)\nΈκφραση γνώμης για τη μίσθωση θαλάσσιας έκτασης 52 στρεμμάτων για μονάδα ιχθυοκαλλιέργειας (υφιστάμενη 25 στρέμ. και από μετεγκατάσταση 27 στρέμ.) της εταιρείας ΝΗΡΕΥΣ Α.Ε. στη θέση ΄΄Βαθειά Λούζα΄΄ Δ. Δωρίδος Ν. Φωκίδας. (Εισηγητής: Αντιδήμαρχος κ. Ράπτης Ιωάννης)\nΈγκριση τροποποιημένου καταστατικού του Εθνικού Διαδημοτικού Δικτύου Υγειών Πόλεων – Προαγωγής Υγείας και ορισμός αιρετού εκπροσώπου και συντονιστή. (Εισηγητής: Αντιδήμαρχος Τσιλίκης Χρήστος)\nΣτέγαση Πυροσβεστικού Κλιμακίου Λιδωρικίου. (Εισηγητής: Αντιδήμαρχος Τσιλίκης Χρήστος)\nΠροσθήκη ορόφου στην αποθήκη Λιδωρικίου. (Εισηγητής: Αντιδήμαρχος Τσιλίκης Χρήστος)\nΠρόσληψη εποχιακού προσωπικού τεσσάρων (4) ατόμων με σύμβαση εργασίας ιδιωτικού δικαίου ορισμένου χρόνου – καθορισμός ειδικοτήτων. (Εισηγητής: Δημοτικός Σύμβουλος Καραχάλιος Δημήτριος)\nΑίτηση κας Παπαβασιλείου Μαρίας για μετατόπιση αγροτικού δρόμου από το μέσον στην άκρη του κτήματός της στην Τ.Κ. Πανόρμου του Δήμου μας. (Εισηγητής: Δημοτικός Σύμβουλος Χαραλάμπους Εμμανουήλ)\nΑίτημα Εκπροσώπου Τ.Κ. Κάμπου και Μορφωτικού & Πολιτιστικού Συλλόγου Κάμπου για ηλεκτροδότηση πλατείας στη θέση «Μάρμαρα». (Εισηγητής: Αντιδήμαρχος Ευσταθίου Ανδρέας)\nΔιαγραφή ποσού από βεβαιωμένο χρηματικό κατάλογο τελών ύδρευσης Τ.Κ. Λευκαδιτίου Δ.Ε. Λιδωρικίου Δήμου Δωρίδος της Ταρλαντά Ελένης χας Νικολάου. (Εισηγητής: Αντιδήμαρχος Ευσταθίου Ανδρέας)\nΟρισμός Επιτροπής για τη διαχείριση του γηπέδου Μαλαμάτων. (Εισηγητής: Αντιδήμαρχος Ευσταθίου Ανδρέας)\nΣυγκρότηση διαπαραταξιακών Επιτροπών για τη σύνταξη Κανονισμών Ύδρευσης, Άρδευσης, Αποχέτευσης, Καθαριότητας και Νεκροταφείων. (Εισηγητής: Αντιδήμαρχος Ευσταθίου Ανδρέας)\nΕίσοδος & περιφορά – παραμονή αδέσποτων ζώων εντός οικισμού Τρικόρφου – 1η διαπιστωτική πράξη. (Εισηγητής: Δημοτικός Σύμβουλος Κοκμοτός Αθανάσιος)\nΨήφιση πιστώσεων προϋπολογισμού εσόδων και εξόδων οικονομικού έτους 2011. (Εισηγητής: Αντιδήμαρχος Αντωνόπουλος Κωνσταντίνος)\nΑναμόρφωση Προϋπολογισμού εσόδων και εξόδων του Δήμου οικονομικού έτους 2011. (Εισηγητής: Αντιδήμαρχος Αντωνόπουλος Κωνσταντίνος)\nΑίτηση κου. Χούσου Κων/νου του Γεωργίου για διαγραφή χρέους που έχει καταβληθεί δια μέσω ταμείου Παρακαταθηκών στην Τ.Κ. Ερατεινής. (Εισηγητής: Αντιδήμαρχος Αντωνόπουλος Κων/νος)\nΣυνδρομές σε εφημερίδες, περιοδικά κ.λ.π. για το έτος 2011. (Εισηγητής: Αντιδήμαρχος Αντωνόπουλος Κωνσταντίνος)\nΣύσταση Επιτροπής τουριστικής ανάπτυξης και προβολής. (Εισηγητής: Αντιδήμαρχος Αντωνόπουλος Κωνσταντίνος)


laser(6) Nike(20) unisex(5) άνδρες(108) διακοπές(1) μπότες(33) παντελόνι(6) παπούτσια(75) χαλάρωση(1)\nBodyTalk(2) epapoutsia(3.822) FactoryOutlet(114) Fashionmix(9) Favela(8) FratelliPetridi(14) FunkyBuddha(2) Geany(46) KOOLFly(114) LaRedoute(99) Mybrand.shoes(12) MyShoe(983) Notos(23) Plus4u(22) Sportgallery(1) StyleIcon(5) Troumpoukis(84) TsakirisMallas(161) Wearhouse(2) Yoox(2.202) Zakcret(15)\nχωρίς φίλτρο tag laser (6) Nike (20) unisex (5) άνδρες (108) διακοπές (1) μπότες (33) παντελόνι (6) παπούτσια (75) χαλάρωση (1)\nχωρίς φίλτρο καταστήματος BodyTalk (2) epapoutsia (3.822) FactoryOutlet (114) Fashionmix (9) Favela (8) FratelliPetridi (14) FunkyBuddha (2) Geany (46) KOOLFly (114) LaRedoute (99) Mybrand.shoes (12) MyShoe (983) Notos (23) Plus4u (22) Sportgallery (1) StyleIcon (5) Troumpoukis (84) TsakirisMallas (161) Wearhouse (2) Yoox (2.202) Zakcret (15)\nGIACOMO CARLO - Ανδρικά μποτάκια GIACOMO CARLO καφέ\nΑνδρικά μποτάκια GIACOMO CARLO σε καφέ απόχρωση. Άνω μέρος από δέρμα υψηλής ποιότητας και εσωτερική δερμάτινη επένδυση. Δερμάτινος μαλακός ανατομικός πάτος και εξωτερική σόλα από καουτσούκ. Κλείνουν με κορδόνια και φερμουάρ στην εσωτερική πλευρά.\nΤελευταία ενημέρωση: Τετάρτη, 8 Δεκεμβρίου 2021, 8:11 πμ


Super League: Ο Πλατανιάς πήρε βαθμό από τον Ολυμπιακό\nΣάββατο, 14 Ιανουαρίου 2017 21:24\nΟ Πλατανιάς υποχρέωσε τον Ολυμπιακό στη δεύτερη φετινή ισοπαλία στο πρωτάθλημα, ενώ έγινε η πρώτη ομάδα που σκόραρε δύο φορές απέναντι στους «ερυθρόλευκους», στο ισόπαλο 2-2 στα Περιβόλια.\nΟ πρωταθλητής Ελλάδας προηγήθηκε 2-0 μόλις στο 13ο λεπτό, αλλά η άμυνά του ήταν «παιδική χαρά» για άλλο ένα παιχνίδι και οι γηπεδούχοι ισοφάρισαν πριν ολοκληρωθεί το πρώτο ημίχρονο, σε διάστημα τριών λεπτών!\nΣτο πιο χορταστικό πρώτο ημίχρονο ως τώρα στη φετινή Σούπερ Λίγκα, ο Ολυμπιακός έφτασε «μάνι-μάνι» στο 0-2 με ισάριθμα τέρματα του πρώτου σκόρερ της διοργάνωσης (12 γκολ), Μπράουν Ιντέγε.\nΣτο 4΄ από λάθος του Μπανανά ο Νιγηριανός άνοιξε το σκορ και στο 13΄, ύστερα από γύρισμα του Ντε Λα Μπέγια διπλασίασε με πλασέ δίνοντας την εντύπωση ότι ο Ολυμπιακός θα έκανε περίπατο.\nΗ συνέχεια όμως ήταν απροσδόκητη για την ομάδα του Πάουλο Μπέντο, που πλήρωσε τα κενά στο κέντρο της άμυνάς της και την εμφανή απειρία των νεαρών Ρέτσου και Βιάνα, που έπαιξαν για πρώτη φορά μαζί στα στόπερ.\nΟ Πλατανιάς μείωσε στο 36΄ με τον Γιακουμάκη, που έφυγε στην πλάτη του Βιάνα και σούταρε, ενώ ισοφάρισε τρία λεπτά αργότερα με πέναλτι που έκανε ο Λεάλι στον Γιακουμάκη και μετέτρεψε σε γκολ ο Μανούσος.\nΟ ίδιος είχε την ευκαιρία για την ανατροπή στο 55΄, όταν ξεχύθηκε μπροστά αλλά απέτυχε στην τελική προσπάθεια. Στο 68΄ ο Μανθάτης με σουτ «σημάδεψε» το δοκάρι και στο 72΄ ο Πλατανιάς έχασε νέα ευκαιρία, με τον Γιακουμάκη να «αδειάζει» τον Βιάνα, αλλά να σουτάρει ελέχιστα άουτ.\nΟ Μπέντο πέρασε και τον Καρντόσο στο παιχνίδι και ο Ολυμπιακός πίεσε περισσότερο, με κορυφαίες στιγμές στο 85΄, όταν ο Ιντέγε βρέθηκε απέναντι από τον Σωτηρίου αλλά δεν κατάφερε να τον νικήσει και στο 90΄+1, όταν ο Φορτούνης εκτέλεσε φάουλ, ο σέντερ φορ του Ολυμπιακού πήρε την κεφαλιά και η μπάλα πέρασε ελάχιστα δίπλα από το δεξί δοκάρι.\nΣΟΥΠΕΡ ΛΙΓΚΑ 2016-2017 ΟΛΥΜΠΙΑΚΟΣ ΠΛΑΤΑΝΙΑΣ


Αποστολή της Ένωσης Ξενοδόχων ν. Τρικάλων στην Κύπρο για τον προσβάσιμο τουρισμό - TravelSpot\nΑποστολή της Ένωσης Ξενοδόχων ν. Τρικάλων στην Κύπρο για τον προσβάσιμο τουρισμό\nΜε τις καλύτερες εντυπώσεις, ολοκληρώθηκε η παρουσία των Ξενοδόχων της Ένωσης Ξενοδόχων ν. Τρικάλων με έδρα την Καλαμπάκα, στη Λεμεσό της Κύπρου. Ήδη, η αποστολή, έχει επιστρέψει στη βάση της, με τις αποσκευές της, γεμάτες με γνώσεις και εμπειρίες σε θέματα που έχουν να κάνουν με τον «Προσβάσιμο Τουρισμό», που αφορά τη διευκόλυνση των ανθρώπων με κινητικά προβλήματα και δυσκολίες, στην πρόσβαση σε χώρους ξενοδοχειακών καταλυμάτων.\n– Την προσβασιμότητα στους χώρους των ξενοδοχείων.\n– Την ανταλλαγή εμπειριών για την ανάδειξη των πλεονεκτημάτων της κάθε περιοχής όπως και των Μετεώρων τα οποία έχουν πολλές προοπτικές για το μέλλον.\n– Την δικτύωση και επέκταση των ξενοδόχων με τουριστικούς πράκτορες της περιοχής για την καλύτερη συνεργασία, φέρνοντας κοντά τους φορείς για το καλό όλων.\nOriginal article: Αποστολή της Ένωσης Ξενοδόχων ν. Τρικάλων στην Κύπρο για τον προσβάσιμο τουρισμό.


Ιερός Ναός Αγίου Ανδρέου Αιγίου: Δεκεμβρίου 2009\nΗ Πρωτοχρονιά γιορτάζεται σ’ όλο τον κόσμο με μεγαλοπρέπεια, λαμπρότητα και με διάφορες εκδηλώσεις. Κατά την ημέρα αυτή γίνεται ανταλλαγή επισκέψεων και δώρων και επικρατούν διάφορα έθιμα, όπως της βασιλόπιτας κ.ά., τα οποία μας κληροδότησαν οι Βυζαντινοί πρόγονοί μας, γιατί, σύμφωνα με τις πληροφορίες των αρχαίων συγγραφέων, ούτε οι Έλληνες ούτε οι Ρωμαίοι γιόρταζαν την πρώτη μέρα του χρόνου. Οι δύο αυτοί λαοί που εκπροσωπούν τον αρχαίο κόσμο, συνήθιζαν να γιορτάζουν την πρώτη ημέρα κάθε μηνός. Οι περισσότερες μάλιστα ελληνικές πόλεις δε συμφωνούσαν ούτε ως προς την αρχή του χρόνου. Το ίδιο συνέβαινε και ανάμεσα στους ανατολικούς λαούς. Η 1η Ιανουαρίου σαν αρχή του χρόνου επικράτησε να γιορτάζεται στη Ρώμη από το 48 π.Χ., την εποχή δηλαδή του Καίσαρα, και πήρε πολλά στοιχεία από τη ρωμαϊκή γιορτή Σατουρνάλια. Από τότε την 1η Ιανουαρίου δέχτηκαν σαν Πρωτοχρονιά όλοι οι λατινογενείς λαοί, καθώς και όλοι οι ρωμαιοκρατούμενοι λαοί.\nΑναρτήθηκε από π. Άγγελος στις 12:04 μ.μ. Σύνδεσμοι σε αυτήν την ανάρτηση\nΕτικέτες Εθιμα πρωτοχρονιάς\nΑναρτήθηκε από π. Άγγελος στις 11:10 π.μ. Σύνδεσμοι σε αυτήν την ανάρτηση\nΗ ιστορία της βασιλόπιτας, είναι μια ιστορία που συνέβηκε πριν από εκατοντάδες χρόνια, στην πόλη Καισαρεία της Καππαδοκίας, στη Μικρά Ασία. Ο Μέγας Βασίλειος ήταν επίσκοπος της Καισαρείας και ζούσε αρμονικά με τους συνανθρώπους του, με αγάπη, κατανόηση και αλληλοβοήθεια.\nΚάποια μέρα όμως, ένας αχόρταγος έπαρχος - τύραννος της περιοχής, ζήτησε να του δοθούν όλοι οι θησαυροί της πόλης της Καισαρείας, αλλιώς θα πολιορκούσε την πόλη για να την κατακτήσει και να την λεηλατήσει. Ο Μέγας Βασίλειος ολόκληρη τη νύχτα προσευχόταν να σώσει ο Θεός την πόλη.\nΞημέρωσε η νέα μέρα και ο έπαρχος αποφασισμένος με το στρατό του περικύκλωσε αμέσως την Καισαρεία. Μπήκε με την ακολουθία του και ζήτησε να δει το Επίσκοπο, ο οποίος βρισκόταν στο ναό και προσευχόταν. Με θράσος και θυμό ο αδίστακτος έπαρχος απαίτησε το χρυσάφι της πόλης καθώς και ότι άλλο πολύτιμο υπήρχε στην πόλη.\nΟ Μέγας Βασίλειος απάντησε ότι οι άνθρωποι της πόλης του δεν είχαν τίποτε άλλο πέρα από πείνα και φτώχια, δεν είχαν να δώσουν τίποτε αξιόλογο στον άρπαγα έπαρχο.\nΟ έπαρχος με το που άκουσε αυτά τα λόγια θύμωσε ακόμα περισσότερο και άρχισε να απειλεί τον Μέγα Βασίλειο ότι θα τον εξορίσει πολύ μακριά από την πατρίδα του ή κι ακόμη μπορεί να τον σκοτώσει.\nΟι χριστιανοί της Καισαρείας αγαπούσαν πολύ το επίσκοπό τους και θέλησαν να τον βοηθήσουν. Μάζεψαν λοιπόν από τα σπίτια τους ότι χρυσαφικά είχαν και του τα πρόσφεραν, ώστε δίνοντάς τα στο σκληρό έπαρχο να σωθούν. Στο μεταξύ ο ανυπόμονος έπαρχος κόντευε να σκάσει από το κακό του. Διέταξε αμέσως το στρατό του να επιτεθεί στο φτωχό λαό της πόλης.\nΟ Επίσκοπος, ο Μέγας Βασίλειος, που ήθελε να προστατέψει την πόλη του προσευχήθηκε και μετά παρουσίασε στο στρατηγό ότι χρυσαφικά είχε μαζέψει μέσα σε ένα σεντούκι. Τη στιγμή όμως που ο στρατηγός πήγε να ανοίξει το σεντούκι και να αρπάξει τους θησαυρούς, με το που ακούμπησε τα χέρια του πάνω στα χρυσαφικά έγινε το θαύμα!\nΟ Άγιος Βασίλης κατάφερε να πείσει τον έπαρχο και εκείνος δεν πήρε τα δώρα. Έτσι σώθηκε η πόλη της Καισαρείας. Τότε όμως, ο επίσκοπος της , ο Μέγας Βασίλειος, βρέθηκε σε δύσκολη θέση!\nΘα έπρεπε να μοιράσει τα χρυσαφικά στους κατοίκους της πόλης και η μοιρασιά να είναι δίκαιη , δηλαδή να πάρει ο καθένας ό,τι ήταν δικό του. Αυτό ήταν πολύ δύσκολο. Προσευχήθηκε λοιπόν ο Μέγας Βασίλειος και ο Θεός τον φώτισε τι να κάνει. Κάλεσε τους διακόνους και τους βοηθούς του και τους είπε να ζυμώσουν ψωμάκια, όπου μέσα στο καθένα ψωμάκι θα έβαζαν και λίγα χρυσαφικά.\nΉταν λοιπόν ένα ξεχωριστό ψωμάκι, η βασιλόπιτα Έφερνε στους ανθρώπους χαρά κι ευλογία μαζί. Από τότε φτιάχνουμε κι εμείς τη βασιλόπιτα με το φλουρί μέσα, την πρώτη μέρα του χρόνου, τη μέρα του Αγίου Βασιλείου.\nΑναρτήθηκε από π. Άγγελος στις 9:23 μ.μ. Σύνδεσμοι σε αυτήν την ανάρτηση\nΟ Βασίλειος Καισαρείας, γνωστότερος ως Μέγας Βασίλειος υπήρξε Μέγας Πατέρας της Ανατολικής Εκκλησίας, Αρχιεπίσκοπος Καισαρείας, κορυφαίος θεολόγος του 4ου αιώνα και ένας από τους Τρεις Ιεράρχες, που θεωρούνται προστάτες της Ελληνικής παιδείας.\nΓεννήθηκε στα 330 στη Καισάρεια της Καππαδοκίας. Καταγόταν από μια πλούσια και πολύ πιστή Οικογέννεια. Πολλά γνωστά ονόματα αγίων ανήκουν στην Οικογέννεια του, η γιαγιά του η Μακρίνα, ο πατέρας του ο Βασίλειος, ο Γρηγόριος Νύσσης, ο Ναυκράτιος που έγινε ασκητής, η Μακρίνα και ο Πέτρος, Επίσκοπος Σεβαστείας.\nΦιλάσθενος από μικρός, ο Βασίλειος μεταφέρθηκε από τη γιαγιά του Μακρίνα στο κτήμα των Αννήσων κοντά στον ποταμό Ίρι, όπου ανατράφηκε από αυτήν μέχρι το θάνατό της και μετέπειτα από την πρωτότοκη αδερφή του Μακρίνα η οποία επηρέασε καθοριστικά τον μικρό Βασίλειο να στραφεί στην Χριστιανική πίστη.\nΆρχισε τις πρώτες σπουδές στη ρητορική σχολή της πόλης. Κατόπιν η ανάγκη του για περαιτέρω μόρφωση συνέχισε στην Κωνσταντινούπολη, όπου φοίτησε κοντά στο γνωστό δάσκαλο της εποχής Λιβάνιο και επακόλουθα στην Αθήνα (352).\nΕπέστρεψε στην πατρίδα του το 356, και δούλεψε για λίγο ως ρήτορας.\nΓρήγορα όμως αποτραβήχτηκε από τον κόσμο. Το φθινόπωρο του ίδιου έτους ξεκινά ένα οδοιπορικό σε γνωστά κέντρα ασκητισμού στη Συρία, Παλαιστίνη, Αίγυπτο και Μεσοποταμία για να μπορέσει να εμβαθύνει στο πνεύμα τού μοναχισμού. Επέστρεψε στην πατρίδα του και αποσύρθηκε σ' ένα πατρικό κτήμα κοντά στον που τόπο γεννήθηκε. Εκεί τον επισκέφθηκε ο φίλος του Γρηγόριος γύρο στο 358 και συνέθεσαν μαζί τη Φιλοκαλία από τα έργα του Ωριγένη καθώς και μοναστικούς κανόνες, που βοήθησαν στην εξάπλωση της μοναχικής ζωής και παίζουν σπουδαίο ρόλο ακ΄΄ομη και σήμερα στον Ορθόδοξο μοναχισμό.\nΓύρο στο 364 ο Ευσέβιος Καισαρείας τον χειροτόνησε πρεσβύτερο. Η μεγάλη δραστηριότητα και η μόρφωση του Βασιλείου προκάλεσαν τα ζηλόφθονα αισθήματα του Ευσεβίου γεγονός που οδήγησε τον πρώτο, για ακόμα μία φορά, να επιστρέψει στην πατρίδα του. Η μεσολάβηση, όμως, του Γρηγορίου επιφέρει εξομάλυνση των σχέσεων και την επιστροφή του Βασιλείου στην Καισάρεια.\nΜετά το θάνατο του Ευσεβίου, με τη συνδρομή του Ευσεβίου επισκόπου Σαμοσάτων και του Γρηγορίου επισκόπου Ναζιανζού, εκλέγεται διάδοχός του στην επισκοπική έδρα της Καισάρειας και αναλαμβάνει συν τω χρόνω, λόγω του κύρους της προσωπικότητάς του, την εξαρχία της Αρχιεπισκοπής του Πόντου.\nΣτον εκκλησιαστικό τομέα, ως επίσκοπος πλέον, ο Βασίλειος αντιμετώπισε την προσπάθεια του Αυτοκράτορα Ουάλη να επιβάλει τον Αρειανισμό, όντας σε επιστολική επικοινωνία με το Μέγα Αθανάσιο, Πατριάρχη Αλεξανδρείας και τον Πάπα Ρώμης Δάμασο.\nΣτην περιφέρεια της ποιμαντικής του ευθύνης είχε να αντιμετωπίσει την έντονη παρουσία του αρειανικού στοιχείου και άλλων χριστιανικών, μη ορθόδοξων, ομολογιών. Σε αυτό τον τομέα έδρασε και ως επίσκοπος, δηλαδή οργανωτικά, αλλά και με την αντιρρητική του γραμματεία.\nΜέσα από τις επιστολές του φαίνονται οι προσπάθειες που κατέβαλε για την ανάδειξη άξιων κληρικών στο ιερατείο, την καταπολέμηση της σιμωνίας των επισκόπων, την πιστή εφαρμογή των ιερών κανόνων από τους πιστούς καθώς και η ποιμαντική μέριμνα, που επέδειξε έναντι των αποκομμένων και περιθωριοποιημένων μελών της Εκκλησίας. Η όλη του δραστηριότητα επιφέρει τη βαθμιαία αναγνώρισή του ως κοινού έξαρχου ολόκληρου του ασιατικού θέματος της Αυτοκρατορίας.\nΈργο ζωής και σημαντικό σταθμό στην πορεία του, αποτελεί η ίδρυση και λειτουργία ενός κοινωνικού φιλανθρωπικού συστήματος, του Πτωχοκομείου ή Βασιλειάδας. Εκεί διοχετεύει όλη την περιουσία του και όλη την ποιμαντική του ευαισθησία, καθιστώντας την πρότυπο κέντρου περίθαλψης και φροντίδας των ασθενέστερων κοινωνικά ατόμων.\nΟ θάνατός του βυθίζει στο πένθος όχι μόνο το ποίμνιό του αλλά και όλο το χριστιανικό κόσμο της Ανατολής. Στην κηδεία του συμμετέχουν Ιουδαίοι, πιστοί της εθνικής θρησκείας και ένα πλήθος ανομοιογενούς θρησκευτικής και εθνικής απόχρωσης. Η παρακαταθήκη του υπήρξε το τεράστιο σε μέγεθος και σημασία θεολογικό – δογματικό του έργο μαζί με τη συμβολή του στη λειτουργική και την πρωτότυπη ανθρωπιστική του δράση.\nΗ μνήμη του τιμάται από την Ορθόδοξη Εκκλησία την 1η Ιανουαρίου ενώ από το 1081 ο Πατριάρχης Κωνσταντινουπόλεως & Νέας Ρώμης Ιωάννης Μαυρόπους (ο από Ευχαΐτων) θέσπισε έναν κοινό εορτασμό των Τριών Ιεραρχών, Βασιλείου του Μεγάλου, Ιωάννη Χρυσοστόμου και Γρηγορίου του Θεολόγου, στις 30 Ιανουαρίου ως προστατών των γραμμάτων και της παιδείας.\nΔιακήρυξε την ενότητα της Αγίας Τριάδας ως μιας ουσίας και προχώρησε στον προσδιορισμό του υποστατικού διαχωρισμού των Προσώπων της. Κάθε υπόσταση διακρίνεται από ορισμένους τρόπους ύπαρξης και μεμονωμένα χαρακτηριστικά (ιδιώματα): ο Πατέρας είναι αγέννητος, ο Υιός γεννηθείς αχρόνως και το Άγιο Πνεύμα εκπορευτό εκ μόνου του Πατρός. Η μόνη προτεραιότητα του Πατέρα είναι λογική, μη χρονική και δεν ενέχει καμία ανωτερότητα.\nΠαναγιώτη Κ. Χρήστου, Ελληνική Πατρολογία, 1989, Θεσσαλονίκη\nΔημητρίου Γ. Τσάμη, Εκκλησιαστική Γραμματολογία. Εκδόσεις Πουρναρά, 2001, Θεσσαλονίκη Παναγιώτη Κ. Χρήστου, Εκκλησιαστική γραμματολογία. Εκδοσεις Κυρομάνος, 1991, Θεσσαλονίκη\nΓεωργίου Δ. Μαρτζέλου, Ουσία και ενέργειαι του Θεού κατά τον Μέγαν Βασίλειον, Εκδόσεις Πουρναρά, 1993, Θεσσαλονίκη\nΓεωργίου Φλωρόφσκυ, Βυζαντινοί ασκητικοί και πνευματικοί Πατέρες, Εκδόσεις Πουρναρά, 1993, Θεσσαλονίκη\nΣτυλιανού Γ. Παπαδόπουλου, Πατρολογία, Εκδόσεις Παρουσία, 1997, Αθήνα\nΑναρτήθηκε από π. Άγγελος στις 10:03 π.μ. Σύνδεσμοι σε αυτήν την ανάρτηση\nΑναρτήθηκε από π. Άγγελος στις 9:57 π.μ. Σύνδεσμοι σε αυτήν την ανάρτηση\nΓεια σας! Είμαι ο Κατεργαρής κι είμαι ένας καλικάντζαρος!\nΔε χρειάζεται όμως να φοβάστε. Εγώ δεν είμαι σαν τους άλλους καλικάντζαρους.\nΑλλά, ας σας διηγηθώ την ιστορία μου από την αρχή. Όλοι οι καλικάντζαροι μένουμε στην Καλικαντζαροχώρα, μια χώρα μοντέρνα και γεμάτη υπερσύγχρονες κατοικίες. Εργοστάσια, τράπεζες, νοσοκομεία, σχολεία και πανεπιστήμια.\nΜα τι; Πιστεύατε πως ζούμε μέσα σε τρύπες στα έγκατα της γης;\nΒλέπετε, τίποτα από ότι νομίζετε πως γνωρίζετε για μας, δεν είναι αλήθεια εκτός από τις αταξίες! Η αταξία είναι ο νόμος μας και όλοι οι καλικάντζαροι είναι υποχρεωμένοι να κάνουν αταξίες τα Χριστούγεννα, την Πρωτοχρονιά, μα και το Πάσχα, τις Απόκριες, το Δεκαπενταύγουστο και γενικώς πάντα ΕΚΤΟΣ...από τα Θεοφάνια, που μας κυνηγάει αυτός ο ενοχλητικός παπάς με την επίσης ενοχλητική του αγιαστούρα!\nΑπό την πρώτη μέρα στο σχολείο, ο δάσκαλος μας έμαθε τραγουδάκια όπως:\n"Φεγγαράκι μου λαμπρό, φέγγε μου να περπατώ, να πηγαίνω στο σχολειό για να μάθω αταξίες και να κάνω φασαρίες" και παροιμίες όπως: "Μια αταξία την ημέρα, τον γιατρό τον κάνει πέρα!", αλλά και ηθικά διδάγματα όπως: "Όποιος έχει δύο αταξίες, να δίνει τη μία στο φίλο του."\nΕγώ ήμουν ο καλύτερος μαθητής και έπαιρνα συνεχώς άριστα. Όλα άλλαξαν όμως, όταν έφτασε η στιγμή να κάνουμε και πρακτική εξάσκηση στην αταξία.\nΑνεβήκαμε σ΄ ένα δημοτικό σχολείο στη γη κρυφά το βράδυ και ανακατέψαμε όλες τις τάξεις. Άλλος γύρισε τα θρανία ανάποδα, άλλος έβαψε τον μαυροπίνακα άσπρο, άλλος έβαλε πινέζες στη έδρα και ο χοντρός Αναμπουμπούλης, αν κι ο χειρότερος της τάξης, κρέμασε το σώβρακο του επιστάτη στο κοντάρι της σημαίας, κερδίζοντας έτσι το πρώτο του άριστα. Εγώ ανέλαβα την πιο δύσκολη αποστολή. Μπήκα στη βιβλιοθήκη και ανακάτεψα τα βιβλία.\nΌταν ξημέρωσε ακούγαμε όλοι κρυμμένοι στη σκεπή, τα κατορθώματα της πρώτης μας αποστολής:\n-Ποιος αναποδογύρισε τα θρανία; ακούστηκε η πρώτη φωνή.\n-Γιατί δεν γράφουνε οι κιμωλίες; ακούστηκε η δεύτερη.\n-Αουτς!!! φώναξε η δασκάλα της τρίτης τάξης.\n-Γιατί κυρία η σημαία είναι πράσινη με κόκκινες καρδούλες; απόρησε ένα πρωτάκι.\n-Μα τι ωραία ταξινόμηση είναι αυτή στην βιβλιοθήκη! Πρώτη φορά συναντώ τέτοια τάξη! ακούστηκε τέλος κι η φωνή του διευθυντή του σχολείου.\nΌλα γύρω μου σκοτείνιασαν! Ο δάσκαλος μου με αγριοκοίταξε, τα καλικαντζαράκια ξεκαρδίστηκαν κι εγώ, μετά από αυτή τη γκάφα, πήρα το πρώτο μου ολοστρόγγυλο μηδενικό.\nΣε λίγες μέρες έφτασε η στιγμή για την δεύτερή εξόρμηση στη γη. Στο μουσείο.\nΕκεί, βάλαμε στον καφέ του φύλακα υπνωτικό, του γυαλίσαμε την φαλάκρα και του κάναμε περμανάντ το μουστάκι. Ύστερα, φορέσαμε στα αγάλματα φανελάκια και εσώρουχα, και μπερδέψαμε τα ψηφιδωτά των μωσαϊκών. Εγώ, θέλοντας να βελτιώσω τη βαθμολογία μου, ασχολήθηκα με κάτι σπασμένα βάζα που βρήκα σε μια βιτρίνα.\nΎστερα, κρυφτήκαμε όλοι πάνω στους πολυελαίους περιμένοντας την βαθμολογία.\n- Δεν του πάει καθόλου το κατσαρό μουστάκι του φύλακα! είπε μια Αμερικάνα τουρίστρια.\n- Μα το ροζ νυχτικό του Ηνίοχου είναι πολύ σικ! θαύμασε μια Γαλλίδα.\n- Δεν ήξερα ότι είχανε παζλ στην αρχαιότητα! αναρωτήθηκε ένας Άγγλος.\n- Τι θαύμα είναι αυτό! ακούστηκε τέλος και η φωνή της αρχαιολόγου.\n- Ποιος μπόρεσε να κολλήσει τα μπερδεμένα κομμάτια των αγγείων; Τριάντα δύο ζευγάρια μάτια και ένα ζευγάρι γυαλιά με κοίταξαν με φρίκη!\n- Μα νόμιζα ότι τα θέλανε σπασμένα τα βάζα! προσπάθησα να απολογηθώ εγώ, αλλά ο δάσκαλος ζωγράφισε στο μπλοκάκι του ένα τεράστιο κουλούρι.\nΤα Χριστούγεννα πλησίαζαν, μαζί κι οι απολυτήριες εξετάσεις. Ξέρετε, σε μας η σχολική χρονιά αρχίζει την επομένη των Φώτων και τελειώνει την παραμονή των Χριστουγέννων, όπου όλοι πια οι καλικάντζαροι ανεβαίνουν στη γη για αταξίες. Οι εξετάσεις θα δίνονταν σε ένα μεγάλο εμπορικό κέντρο στη γη κι έτσι το βράδυ της προπαραμονής των Χριστουγέννων, μαθητές και δάσκαλοι μαζεύτηκαν στην στολισμένη είσοδο του εμπορικού κέντρου και με ένα σφύριγμα του διευθυντή, όλα τα καλικαντζαράκια ξεχυθήκαμε στους ορόφους.\nΟι όροι του διαγωνισμού ήταν σαφείς: Όσες περισσότερες αταξίες, τόσο το καλύτερο, ενώ η καλύτερη αταξία θα βραβευότανε κιόλας. Εμείς μπορούσαμε να πάμε σε όλους τους ορόφους, εκτός από τον τελευταίο για λόγους ασφαλείας, τους οποίους όμως δεν μας είπανε. Όση ώρα έτρεχα να βρω την αταξία μου έτρεχε και η καρδιά μου.\nΑς έκανα επιτέλους μια μικρή αταξία. Ας μπορούσα να αποδείξω ότι είμαι και έξυπνος και ικανός.\nΣτον πρώτο όμως όροφο, δυστυχώς, με είχαν προλάβει, μιας κι οι συμμαθητές μου είχαν στολίσει όλα τα δέντρα με κάλτσες και παπούτσια!\nΣτο δεύτερο, στο ζαχαροπλαστείο, ο χοντρός ο Αναμπουμπούλης είχε εργαστεί σκληρά έχοντας καταβροχθίσει όλα τα γλυκά από τις βιτρίνες και τα ψυγεία και σίγουρα θα έπαιρνε μεγάλο βαθμό...αν κατάφερνε να κατέβει τις σκάλες μ' αυτήν την τεράστια κοιλιά.\nΣτον επόμενο όροφο είχαν χύσει όλα τα αρώματα και τα καλλυντικά και το πάτωμα είχε γεμίσει με ζαλισμένους καλικάντζαρους. Κρατώντας τη μύτη μου, έφυγα τρέχοντας για τον επόμενο, στο βιβλιοπωλείο, μα και εκεί με είχαν προλάβει, καθώς είχαν γυρίσει ανάποδα όλα τα γράμματα από όλα τα βιβλία. Μην με ρωτήσετε πως το έκαναν αυτό, γιατί κι εγώ δεν ξέρω!\nΕίχα φτάσει στον τελευταίο όροφο κι ακόμα δεν είχα κάνει ούτε μια αταξία. Πως θα τολμούσα να κατέβω, μην έχοντας κάνει, έστω, μια μικρή προβιβαστική αταξία; Εκείνη τη στιγμή όμως, μια ιδέα άστραψε στο μυαλό μου! Κι αν συνέχιζα για τον τελευταίο όροφο; Αυτό αποφάσισα και, αφού ανέβηκα τα σκαλιά, άνοιξα την πόρτα. Και τότε βρέθηκα μπροστά σε κάτι μοναδικό! Όλο το δωμάτιο ήταν γεμάτο παιχνίδια. Κούκλες, αυτοκίνητα, τρενάκια, σπιτάκια, αρκουδάκια, και στη μέση του δωματίου έλαμπε ένα ψηλό έλατο στολισμένο με εκατοντάδες μπάλες και φωτάκια, ενώ όλος ο τόπος μύριζε φρέσκο ψημένα γλυκά. Έκατσα τότε στο πάτωμα απέναντι από το δέντρο κι ήτανε τόσο ζεστά και όμορφα, που έκανα μια ευχή.\n- Πόσο θα 'θελα να ήμουνα χαρούμενος, όπως τα παιδάκια που παίρνουν δώρα και τραγουδάνε κάλαντα, κι όχι να δίνω εξετάσεις και να κινδυνεύω να μείνω στην ίδια τάξη.\n- Έλα καλικαντζαράκι! ακούστηκε μια φωνή από πίσω μου. Μη στενοχωριέσαι!\nΤρομαγμένος γύρισα κι είδα ένα χοντρό γέροντα με κόκκινα μάγουλα και παχιά μούσια.\n-Μην μου κάνεις κακό! κλαψούρισα.\n-Ε, μα τι είναι αυτά που λες! Από πότε ένας καλικάντζαρος φοβάται; είπε γλυκά σκουπίζοντάς μου τα μάτια.\n-Τώρα πια, δεν ξέρω αν θα παραμείνω καλικάντζαρος. Είμαι τόσο άχρηστος, που μπορεί να με διώξουν. Ούτε μια αταξία δεν είμαι ικανός να κάνω! είπα με πόνο, μα εκείνος με πήρε στην αγκαλιά του και μου είπε ήρεμα:\n-Όσο υπάρχουν τα Χριστούγεννα, ποτέ ένας καλικάντζαρος δεν θα είναι άχρηστος. Κι όσο υπάρχουν οι καλικάντζαροι, θα υπάρχουν και οι αταξίες! Και βγάζοντας από το κεφάλι του έναν κόκκινο σκούφο κεντημένο με χρυσή κλωστή, μου τον φόρεσε στο κεφάλι και με συνόδευσε στην πόρτα. Εκεί με φίλησε στο μέτωπο και με χαιρέτησε.\n-Καλά Χριστούγεννα Κατεργαρή! είπε κι έκλεισε την πόρτα.\nΕγώ νιώθοντας ξαφνικά πολύ χαρούμενος, κατέβηκα τα σκαλιά χορεύοντας με τον τεράστιο σκούφο του παππού που ήξερε το όνομά μου.\nΌταν όμως με αντικρίσανε οι άλλοι καλικάντζαροι, πάγωσαν.\n-Ο σκου...ο σκούφος! ψέλλισε σαστισμένος ο δάσκαλος.\n-Τι έχει ο σκούφος μου; απόρησα εγώ.\n-Είναι του Αι-Βασίλη! είπε έκπληκτος.\n-Ο Κατεργαρής έκλεψε τον σκούφο του Αι-Βασίλη! φώναξαν όλα τα καλικαντζαράκια.\nΞαφνικά όλοι με περικύκλωσαν και με σήκωσαν στα χέρια τους.\n-Μπράβο στον Κατεργαρή, που έκλεψε τον σκούφο του Αι-Βασίλη! Μπράβο στον Κατεργαρή, που έκανε την πιο δύσκολη αταξία! φώναζαν όλοι, ενώ ο διευθυντής του σχολείου μου έδωσε με περηφάνια το έπαθλο των εξετάσεων. Ένα μεγάλο λαμπερό κύπελλο με χαραγμένη τη φράση:" Στην μεγαλύτερη αταξία της χρονιάς"!\nΈτσι, στους ώμους των άλλων καλικάντζαρων γύρισα στην Καλικαντζαροχώρα, κι εκεί με περίμενε μεγάλο τραπέζι και γλέντι ως την ημέρα των Φώτων. Μεταξύ μας, χάρισα το μεγάλο κύπελλο στον Αναμπουμπούλη, γιατί εγώ δεν έκανα καμία αταξία στην πραγματικότητα, ενώ εκείνος πήγε στο νοσοκομείο με γαστρεντερίτιδα από τα πολλά γλυκά.\nΕμένα μου φτάνει που πέρασα την τάξη κι έχω τον ωραιότερο σκούφο στον κόσμο! Το δώρο του Αι-Βασίλη! Σας αφήνω τώρα γιατί με έχει καλέσει ένας φίλος μου για πορτοκαλάδα.\nΞέρετε! Εκείνος ο ενοχλητικός παπάς με την επίσης ενοχλητική του αγιαστούρα! Μην το πείτε σε κανέναν! Αλλά βλέπετε, εγώ είμαι ένας αλλιώτικος καλικάντζαρος.\nΟ Κατεργαρής με το όνομα!\nΠηγή:www.christmasinathens.gr/.../ένας-αλλιώτικος-καλικάντζαρος - Λέττα Βασιλείου\nΑναρτήθηκε από π. Άγγελος στις 10:59 π.μ. Σύνδεσμοι σε αυτήν την ανάρτηση\n250 γρ. βούτυρο Κερκύρας\n1 σφηνάκι λικέρ εσπεριδοειδών (κατά προτίμηση περγαμόντο)\n500 γρ. αλεύρι που φουσκώνει μόνο του.\nΑναμιγνύουμε το βούτυρο με τη ζάχαρη και τα χτυπάμε μέχρι να ομογενοποιηθούν.\nΚατόπιν χτυπάμε χωριστά τα ασπράδια από τους κρόκους.\nΡίχνουμε τους κρόκους στο μείγμα και έπειτα την γιαούρτη, το ξύσμα, το χυμό λεμονιού και το λικέρ.\nΤα αναμιγνύουμε και προσεχτικά ρίχνουμε τα ασπράδια ανακατεύοντας απαλά.\nΣτο τέλος ρίχνουμε τα αλεύρι μέχρι να αναμιχθεί όλο και να ομογενοποιηθεί\nΠροθερμαίνεις τον φούρνο στους 180 βαθμούς Κελσίου και την ψήνουμε για 45 λεπτά\nαμέσως μετά την πασπαλίζετε με ζάχαρη άχνη για την διακόσμηση.\nΑναρτήθηκε από π. Άγγελος στις 10:29 π.μ. Σύνδεσμοι σε αυτήν την ανάρτηση\nΕτικέτες Χριστουγεννιάτικη κουζίνα\nΚάλαντα πρωτοχρονιάς από διάφορες περιοχές της Χώρας\nΑρχιμηνιά κι αρχιχρονιά ψηλή μου δενδρολιβανιά. Κι αρχή-κι αρχή καλός μας χρόνος εκκλησιά-εκκλησιά με τ' άγιο θρόνος. Αρχή που βγήκε ο Χριστός άγιος και πνευματικός στη γη-στη γη να περπατήσει και να μας-και να μας καλοκαρδίσει.\nΆγιος Βασίλης έρχεται -άρχοντες το κατέχετε- από-από την Καισαρεία σύ 'σ' αρχό- συ 'σ' αρχόντισσα κυρία.\nΑρχιμηνιά κι' αρχιχρονιά κι' αρχή του Γεναρίου αύριο ξημερώνεται τ' Αγίου Βασιλείου να τον καλησπερίσομεν αυτό το νιόν αφέντη πέντε φορές αφέντεψε και πάλι αφέντης είναι πέντε κρατούν το μαύρο του εννιά το χαλινάρι. Και δέκα τον παρακρατούν αφέντοι καβαλάροι καβαλικεύει χαίρεται πεζεύνει καμαρώνει κι' όπου πατήσει ο μαύρος του πηγάδια θεμελιώνει πηγάδια πετροπήγαδα κι' αυλές μαρμαρωμένες μέσα σε κείνες τις αυλές τις μαρμαροστρωμένες σύρμα και σύρμα το λουρί και σύρμα το λογάδι\nκι' είς τον άφρον του λογαδιού κοιμάται ο νιός αφέντης αν τον ξυπνήσω με νερό φοβούμαι μην κρυώσει κι' αν τον ξυπνήσω με κρασί φοβούμαι μην μεθύσει φέρετε μήλα δώδεκα, κυδώνια δέκα πέντε κι' ένα κλαδί βασιλικό ίσως και τον ξυπνήσω. Είπαμε δα τ' αφέντη μας να πούμε τσή κεράς μας κερά ψιλή κερά λιγνή κερά καμαροφρύδα κερά μ' όντέ θα στολιστείς να βάλεις τα καλά σου τα μάρμαρα ραίζουνε από την ομορφιά σου κερά μ' οντέ θα στολιστείς να πας στην εκκλλησία βάζεις τση βάγιες απο μπρός τση βάγιες από πίσω και του κοράκου το φτερό να μην σουδώσει ήλιος. κερά την θυγατέρα σου γραμματικός τη θέλει μ' αν είναι και γραμματικός πολλά προυκιά γυρεύει γυρεύει μύλους δώδεκα και με τσή μυλωνάδες γυρεύει αμπέλι ατρύγητα και με τσή τρυγητάδες γυρεύει ελιές αμάζοχτες και με τσή μαζοχτάδες γυρεύει και τον ουρανό τ' αστρη και το φεγγάρι γυρεύει και τη θάλασσα μ' όλα της τα καράβια γυρεύει και τον κυρ βοριά για να τα τιμονάρει. Είπαμε δα και τσή κεράς να πούμε και τσή βάγιας 'Αψε βαγίτσα το κερί άψε και το λυχνάρι να μπαινοβγείς στην κάμαρα να δεις τί θα μας βγάλεις Γι' απάκια για λουκάνικα γι' αυγά καθαρισμένα γι' άπο την μαύρην όρνιθα κανένα αυγουλάκι κι' αν τά κανε κι' ή γαλανή να γίνουν ζευγαράκι γι' από τον γέρο πίθαρο καμιά σταλιά λαδάκι γι' από τον γέρο βάρελο καμιά σταλιά κρασάκι γι' από το σακουλάκι σας κανένα δεκαράκι Αν είναι με το θέλημα χρυσή μου περιστέρα\nανοίξετε την πόρτα σας να πούμε καλησπέρα (Ύστερ' άπο το φιλοδώρημα) Έπα πού καλαντήσαμε καλά μας επληρώσαν καλά να είν' τα έτη τους και τα ποδόματά τους κι' αν έχουν θηλυκό παιδί καλή μοίρα να λάβει του Βασιλέα τον υιόν άνδρα να τόνε πάρει Πάλι κι' αν είν' αρσενικό στη σέλα καβαλάρης να σιέται να λυγίζεται να πέφτει το λογάδι, να το μαζεύουν άρχοντες να κάνουν δακτυλίδια και τα μικρά αρχοντόπουλα μικρά παραμισίδια. Καλή νύκτα σας και χρόνια πολλά\nΕις αυτό το νέο έτος Βασιλείου εορτή ήρθα να σας χαιρετήσω με την πρέ (2) πουσα ευχή.\nΚαι για τους ξενιτεμένους έχω να ειπώ πολλά όπου είναι και βρίσκονται να' χουν την (2) καλή χρονιά.\nΑρχιμηνιά κι αρχιχρονιά, ψηλή μου δεντρολιβανιά κι αρχή καλός μας χρόνος, εκκλησιά με τ΄ άγιος θρόνος. Άγιος Βασίλης έρχεται από τον κάβο* Πάπα, βαστάει και στην πλάτη του μια μαλλιαρή θυλάκα*, να βάλει μέσα τα ψωμιά , τις τηγανίτες, τα λεφτά.\n-Εσένα, αφέντη, πρέπει σου καρέκλα καρυδένια, για ν΄ακουμπάς τη μέση σου τη μαργαριταρένια.\n-Και πάλι ξαναπρέπει σου, βάλε στραβά το φέσι* σου και δίπλα το βρακί* σου για να σκάσουν οι εχθροί σου.\n-Πολλά ΄παμε τ΄αφέντη μας ας πούμε της κυράς μας. -Κυρά ψηλή, κυρά λιγνή, κυρά ταπανοφρύδα* που έχεις τον ήλιο πρόσωπο και το φεγγάρι στήθος, και του κοράκου τα φτερά τά ΄χεις ταπανοφρύδια* που όταν λουστείς και χτενιστείς και πας στην εκκλησιά σου η στράτα* ρόδα γέμισε απ΄την περπατησιά σου.\n-Πολλά ΄παμε και της κυράς, ας πούμε και της κόρης. -Έχεις και κόρην όμορφη, που δεν έχει ιστορία, ούτε στην Πόλη βρίσκεται, ούτε στη Βενετία. -Έχεις και κόρη όμορφη, βάλ΄τηνε στο ζεμπίλι* και κρέμασέ τηνε ψηλά να μη τη φάν΄ οι ψύλλοι. -Πολλά ΄παμε, πολλά ΄παμε, μα δε μας εκεράσατε, κι αν ακόμα θε να πούμε, βάλτε μας κρασί να πιούμε. -Εφάγαμε τον πετεινό, να φάμε και την κότα και δώστε μας το φλουράκι* μας, να πάμε σ΄άλλη πόρτα!\nΆγιος Βασίλης έρχεται Γενάρης ξημερώνει!\nΤρα λα λα λα λα λα λα λα λα, Τρα λα λα λα λα λα λα λα.\nΤον Άγιο με όργανακαι με φωνές να πούμε.\nΑναρτήθηκε από π. Άγγελος στις 9:58 π.μ. Σύνδεσμοι σε αυτήν την ανάρτηση\nΑγρυπνία προς τίμη των 14000 Νηπίων υπο του Ηρώδου αναιρεθέντων\nΤην Τρίτη 29ην Δεκεμβρίου 2009 πανηγυρίζει ο Ιερός Ναός μας προς τιμήν των Αγίων\n14.000 Νηπίων των υπό του Ηρώδου αναιρεθέντων,\nκαι Προσκαλούνται οι ενορίτες και οι ευλαβείς προσκυνητές, όπως προσέλθουν εις την εορτήν ταύτην.\nΤΟ ΠΡΟΓΡΑΜΜΑ ΘΑ ΛΑΒΗ ΧΩΡΑΝ ΩΣ ΑΚΟΛΟΥΘΩΣ:\nΤην Δευτέρα Εσπέρα 28ην Δεκεμβρίου και περί ώρα 9:45 μ.μ. θα τελεσθεί ο Μέγας Πανηγυρικός Εσπερινός μετ' αρτοκλασίας.\nΕν συνεχεία περί ώραν 10:30 μ.μ. θα γίνει έναρξης του Όρθρου και εν συνεχεία η πανηγυρική Θεία Λειτουργία.\nΚατά την διάρκεια των ακολουθιών θα εκτίθεται διά προσκύνηση ένα μικρό τμήμα λειψάνου ενός εκ των 14.000 Νηπίων των υπό του Ηρώδου αναιρεθέντων.\nΘα ψάλλουν οι καλλίφωνοι Ιεροψάλτες του Ναού μας.\nΑναρτήθηκε από π. Άγγελος στις 12:27 μ.μ. Σύνδεσμοι σε αυτήν την ανάρτηση\nΈνας τέτοιος αριθμός θα καθιστούσε πολύ πιο πιθανό κατά τους ιστορικούς, ο Ηρώδης να αποτόλμησε όντως ακόμη ένα τραγικό εγχείρημα προκειμένου να διασφαλίσει την εξουσία του από την έσω και ευποθετική απειλή τής εμφανίσεως ενός διεκδικητή τού θρόνου. Η "αναίρεση" μερικών δεκάδων νηπίων, άσημων αγροτικών οικογενειών μιας απομακρυσμένης και αγνοημένης περιοχής, δεν θα αποτελούσε "παρά μόνο ένα μικρό και ασήμαντο επεισόδιο" στο βίο και την πολιτεία του, όπως εύστοχα παρατηρεί ένας σύγχρονος ερευνητής, ένα πταίσμα σε σύγκριση με τα άλλα του εγκλήματα, που δεν επιβάρυνε αισθητά τον ήδη μακρύ κατάλογο τών θυμάτων τής καχυποψίας του, και δεν διαφοροποιούσε ιδιαίτερα την έκρυθμη τοπική κατάσταση ώστε να προκαλέσει την παρέμβαση τής Ρώμης στο συγκεριμένο ζήτημα.\nΌπως ήδη επισημάνθηκε, τα Ευαγγέλια δεν επέχουν θέση "χρονικών" ή απλών "δημοσιογραφικών εκθέσεων" επί τών ιστορικών γεγονότων. Σκοπός τους δεν είναι η απλή ενημέρωση κάποιων αναγνωστών, αλλά η πνευματική καθοδήγηση και η θεολογική παίδευση τών πιστών στο πλαίσιο τού κατηχητικού και ποιμαντικού ρόλου τής Εκκλησίας. Υπό το πρίσμα αυτό, η σφαγή τών νηπίων έχει ιδιαίτερο θεολογικό νόημα για τα ιερά κείμενα, και ιδιαίτερο ενδιαφέρον για την ερμηνευτική προσέγγιση και κατανόηση τής σημειολογίας τών γεγονότων στην ευαγγελική διήγηση.\nΤο στοιχείο αυτό εξιοποιήθηκε από τους ιερούς συγγραφείς τής Καινής Διαθήκης ως θεολογικό προηγούμενο στη γλώσσα τής ερμηνευτικής "προτύπωσης" για την παράλληλη θεολογική προσέγγιση και ερμηνεία τού αντίστοιχου γεγονότος τής σφαγής τών νηπίων από ένα "νέο Φαραώ", τον αλλόθρησκο και μισητό βασιλιά τής Ιουδαίας Ηρώδη.\nΌπως ο παλιός Φαραώ εξέφραζε τις αντίπαλες δυνάμεις τού σκότους και τής καταπίεσης αντιδρώντας στα "σημεία" τής εφαρμογής τού σχεδίου τού Θεούγια τη σωτηρία και ιστορική καταξίωση τού Ισραήλ, και όπως φόνευσε παιδιά για να μην γεννηθεί ο πρώτος προφήτης τής Εξόδου ο Μωυσής, έτσι και ο Ηρώδης ως "νέος Φαραώ" ενσαρκώνει με τις πράξεις του τις ίδιες δαιμονικές δνάμεις. Παρεμποδίζει την έλευση τού Σωτήρα τού κόσμου και την ιστορική καταξίωση τού νέου Ισραήλ τής Εκκλησίας.\nΟ ισχυρός τού παρόντος, όμως, είναι ο ουσιαστικά αδύναμος, και το ευάλωτο Βρέφος θα αναδειχθεί ο τελικός νικητής. Το γεγονός τής σφαγής τών νηπίων αποκτά έτσι και μια σωτηριολογική και εσχατολογική προοπτική, εφόσον εντάσσεται παράλληλα μεταξύ τών "σημείων τών εσχάτων" που προϊδεάζουν και προετοιμάζουν για την τελική συντριβή τού κακού και την επικράτηση τού καλού.\nΟ ιστορικός ευαγγελιστής Ματθαίος κάνει χρήση τής προφητικής αυτής ρήσης και θεολογεί ερμηνευτικά πάνω στο σύγχρονό του γεγονός τού "θρήνου, τού κλαυθμού και τού οδυρμού" τής Βηθλεέμ (Ματθαίος 2/β΄ 18).\nΗ αρχαία προφητεία αναφερόταν στις θυσίες κατά την έξοδο τού παλαιού Ισραήλ από την Αίγυπτο, και όπως τότε ο Μωυσής μαζί με τον Ιησού τού Ναυή οδήγησαν το λαό τού Θεού μακριά από την Αίγυπτο και την "αιγυπτιώδη αναλευθερία", από τον Φαραώ και τη φαραωνική δουλεία προς τη γη τής επαγγελίας και τής ελευθερίας, έτσι και τώρα ένας "νέος Μωυσής" και "νέος Ιησούς" θα οδηγήσει το λαό του σε μια νέα έξοδο προς μια νέα γη τής επαγγελίας, προς μια εσχατολογική χώρα ελευθερίας και αξιοπρέπειας.\nΓι' αυτό ο ευαγγελιστής Ματθαίος εμπνευσμένα υπογραμμίζει σε αυτόν το θεολογικό συμβολισμό και την "προτύπωση" γεγονότων, ότι "εξ Αιγύπτου" και πάλι ο Θεός κάλεσε ηγέτη για το λαό Του και για τη μεγάλη "έξοδο" στην ιστορία τών νέων χρόνων (Ματθαίος 2/β΄ 15).\nΟ απόστολος Παύλος και πολλοί ερμηνευτές Πατέρες τής Εκκλησίας, κάνουν εκτεταμένη χρήση τών θεολογικών πλέον όρων "Αίγυπτος" και "Φαραώ" στην τυπολογική τους ερμηνεία με καθαρά θεολογικό χαρακτήρα.\nΗ φυγή τού Θείου Βρέφους στην Αίγυπτο ως επακόλουθο τής σφαγής τών νηπίων τής Βηθλεέμ, αποκτά, πέρα από την ιστορική της σημασία, και εσχατολογικές προεκτάσεις ωσάν μια άλλη "κάθοδος τού Υιού τού Θεού στον Άδη".\nΕκεί, στον "Άδη τής Αιγύπτου", ο Χριστός ως "νέος Μωυσής" θα συναντήσει το λαό του και θα τον καλέσει σε μια νέα εσχατολογική "έξοδο" προς τη νέα γη τής επαγγελίας, τη Βασιλεία τού Θεού. (Δες Δευτερονόμιο 18/ιη΄ 15, όπου ο Μωυσής λέει: "προφήτην εκ των αδελφών σου ως εμέ αναστήσει σοι Κύριος ο Θεός σου, αυτού ακούσεσθε").\nΌσον αφορά, τέλος, τον αριθμό 14.000 που η ιερή παράδοση διασώζει για τα σφαγιασθέντα νήπια, αυτός δεν οφείλεται σε λογιστικό σφάλμα, αλλά προέρχεται από την επίδραση τής Ιουδαϊκής αποκαλυπτικής αριθμολογίας.\nΠρόκειται στην ουσία για πολλαπλάσιο τού ιερού αριθμού 7 τών Εβραίων, ο οποίος συμβολίζει την ολότητα και την καθολικότητα. Ομοίως στην Αποκάλυψη του Ιωάννη συναντάται σημειολογική αναφορά στον έτερο ιερό αριθμό 12 και στα πολλαπλάσιά του, με την επισήμανση ότι κατά τους έσχατους χρόνους ο Ιησούς Χριστός θα συνοδεύεται και πάλι από τους μάρτυρές του, που στην ολότητα και τελειότητά τους ανέρχονται συμβολικά σε 144.000 (Αποκάλυψις 14/ιδ΄ 1 και 7/ζ΄4). Και σε αυτήν ασφαλώς την περίπτωση, δεν πρόκειται για πραγματικό αριθμό, αλλά για θεολογικό συμβολισμό τής καθολικότητας τής Εκκλησίας, η οποία συγκροτείται και εκπροσωπείται στην ιστορία από τους Μάρτυρες.\nΟι ισχυροί "Φαραώ" και "Ηρώδεις" που διαφεντεύουν συνήθως τις τύχες τών λαών, εκπροσωπούν τις αντίθετες και δαιμονικές δυνάμεις, διαιωνίζοντας και επαυξάνοντας το κακό και την αδικία σε βάρος τών αδυνάτων.\nΔια της αφήγησης τού περιστατικού τής σφαγής τών νηπίων υπογραμμίζεται, λοιπόν, για ακόμη μια φορά το μόνιμο ιστορικό ερώτημα με ποιους οφείλει κανείς τελικά να συντάσσεται, με τους ισχυρούς "Ηρώδεις" ή με τους αθώους και αδύναμους ανθρώπους που ως τέκνα τού "εσφαγμένου Αρνίου" και αθώα νήπια, γίνονται μάρτυρες τής αλήθειας "από καταβολής κόσμου"; (Αποκάλυψις 13/ιγ΄ 8).\nΑυτό άλλωστε είναι και ένα από τα καίρια ερωτήματα στα οποία επιχειρεί να δώσει απάντηση ο Χριστιανισμός δια τών ιερών του κειμένων.\nΑναρτήθηκε από π. Άγγελος στις 11:59 π.μ. Σύνδεσμοι σε αυτήν την ανάρτηση\nΒίος του Αγίου Στεφάνου του Πρωτομάρτυρα και Αρχιδιακόνου\nΤα Χριστούγεννα δεν είναι μια συνηθισμένη τοπική εορτή, είναι παγκόσμια εορτή, κατά την οποία εορτάζουν και χαίρονται τα σύμπαντα. «Τα σύμπαντα σήμερον χαράς πληρούνται. Χριστός ετέχθη εκ Παρθένου».\nΣήμερα αγαπητοί μου αδελφοί εορτάζει όλοι η δημιουργία: εορτάζει ο ουράνιος κόσμος, οι Άγγελοι˙ διότι φανερώθηκε «το απ᾿ αιώνος απόκρυφον και αγγέλοις άγνωστον μυστήριον». Ποιο είναι αυτό το άγνωστο μυστήριο; το άγνωστο μυστήριο είναι η ενσάρκωση του Υιού και λόγου του Θεού. Και βεβαίως τη νύκτα της γεννήσεώς Του όπως ακούσαμε πριν από λίγο στο ιερό Ευαγγέλιο «πλήθος στρατιάς αγγέλων» έψαλλε στο θείο βρέφος το «Δόξα εν Υψίστοις Θεό και επί γης Ειρήνη».\nΕορτάζει σήμερον ο φυσικός κόσμος και αυτό μας το δίνουν να το καταλάβουμε καλύτερα οι ιεροί υμνογράφοι, δίνοντας παγκόσμια διάσταση στο γεγονός της γεννήσεως του Χριστού, καλούν όλα τα κτίσματα να χαρούν και να σκιρτήσουν για την γέννηση του Κτίστη και Δημιουργού τους. «Τα όρη, οι βουνοί τε και ξύλα του δρυμού, ποταμοί και θάλασσαι και άπασα πνοή, εν ευροσύνη σκιρτίσατε. Νύν εγγίζει η σωτηρία, Ιησού εκ Παρθένου πόλει Βηθλεέμ αποτίκκτεσθαι».\nΣήμερον επίσης εορτάζει ιδιαίτερα το ανθρώπινο γένος, διότι γι’ αυτό κατέβηκε ο Χριστός στην γη για την δική μας σωτηρία.\nΓιατί όμως ήρθε ο ίδιος ο Δημιουργός και δεν απέστειλε κάποιον προφήτη, ή άγιο ή ακόμη και Άγγελο;\nΔιότι η αμαρτία ήταν πολύ μεγάλη και δεν μπορούσε να μεσολαβήσει κανένα κτίσμα, και αυτό, διότι κτίσμα δεν μπορεί να σώσει κτίσμα.\nΓια να το κατανοήσουμε καλύτερα ας κάνουμε μια μικρή αναδρομή στη Παλαιά Διαθήκη.\nΟ Θεός έπλασε τον άνθρωπο «κατ’ εικόνα ημετέραν και καθ᾿ ομοίωσιν» δηλαδή το κατ’ εικόνα δηλώνει κυρίως, και μάλιστα κατά τους Πατέρες: το νοερόν και το αυτεξούσιον, το κυριαρχικόν και το κοινωνικόν το δε καθ᾿ ομοίωσιν την δυνατότητα ηθικής εξομοιώσεως προς τον Θεόν δηλαδή να γίνει κατά χάριν Θεός, να φτάσει στην άκρα τελείωση, να ομοιάσει στον Θεό.\nΌμως οι πρωτόπλαστοι παρέβησαν την εντολή του Θεού αφού όπως ξέρουμε έφαγαν από το ξύλο της γνώσεως του καλού και του κακού.\nΜε την πράξη αυτή ο Αδάμ και η Εύα κατάφεραν το μεν κατ’ εικόνα να το αμαυρώσουν το δε καθ᾿ ομοίωσιν να το εξαλείψουν. Γι’ αυτό έρχεται ο ίδιος ο Δημιουργός να αναπλάσει το ανθρώπινο γένος όχι όμως με κάποιο νέο ανθρώπινο κτίσμα αλλά ο ίδιος λαμβάνει «δούλου μορφή» και ταπεινώνεται και γενάτε από μια απλή γυναίκα και όπως λέγει ο Μέγας Αθανάσιος «Προ αιώνων γάρ γεννηθείς εκ του Πατρός, ως ο γεννήσας οίδε, σήμερον εκ της Παρθένου υπέρ φύσιν ετέχθη, καθώς η του Πνεύματος επίσταται χάρις. Ο Παλαιός των ημερών παιδίον γέγονεν˙ ο επί θρόνου υψηλού καθήμενος εν φάτνη τίθεται…» δηλαδή ο Δημιουργός έρχεται για να ανυψώσει το ανθρώπινο γένος, να του δώσει ελπίδα, αλλά και νόημα στην ζωή.\nΗ αναδημιουργία του ανθρώπου άρχισε λοιπόν με τη δημιουργία του νέου Αδάμ του Θεανθρώπου Ιησού Χριστού.\nΟ άγιος Ρωμανός ο μελωδός μάς αποτυπώνει με σαφήνεια το γεγονός της ενανθρωπίσεως του Σωτήρος με έναν τρομερό διάλογο ανάμεσα στην Παναγία Μητέρα και τον Θεάνθρωπο βρέφος και μας λέγει «κατέβην εις γην, ίνα σχώσιν άφθαρτον ζωήν˙», δηλαδή «κατέβηκα στη γη για να έχουν άφθαρτη ζωή», το πώς; μας το λέγει λίγο παρακάτω «αν δε και σταυρούσθαί με μάθης, σεμνή, νεκρούσθαι δε δι’ αυτούς, μετά πάντων των στοιχείων δονηθήσει και θρηνήσεις η κεχαριτωμένη» δηλαδή θα μάθεις ότι σταυρώνομαι, ότι νεκρώνομαι γι’ αυτούς με όλα που θα δεις θα ταραχθείς και θα θρηνήσεις, η χαριτωμένη. «Ταύτα, μήτερ, πάσιν ανάγγειλον… Εξήλθεν ευθύς η Μαριάμ προς τον Αδάμ ευαγγελισμόν φέρουσα τη Εύα φησί˙ τέως ησυχάσατε όσον μικρόν˙ ηκούσατε γαρ αυτού άπερ είπεν υπομείναι δι’ υμάς» «αυτά μητέρα μου πες τα σε όλους… και βγήκε έξω αμέσως η Μαριάμ προς τον Αδάμ φέρνοντας καλό μήνυμα στην Εύα.» Και η αγία Μητέρα λέγει: «παλαιοί, ησυχάσατε πλησιάζει ο καιρός, διότι ακούσατε από Αυτόν όσα είπε ότι θα υπομείνει για σας».\nΓι’ αυτό ο Θεός έγινε Υιός του ανθρώπου για να γίνει ο άνθρωπος Υιός του Θεού και όχι για να στολίζουμε δέντρα και να γεμίζουμε τα σπίτια μας με λαμπάκια αυτά είναι τα εξωτερικά και ανούσια Χριστούγεννα, τα φώτα είναι τεχνητά διότι δεν πιστεύουμε στο αληθινό φως, το φως που ανέτειλε στον κόσμο το φως το της γνώσεως.\nΑς είναι αγαπητοί μου αδελφοί αυτά τα Χριστούγεννα η ευκαιρία που αναζητά ο κάθε άνθρωπος να επικοινωνήσουμε πνευματικά με το Θεάνθρωπο Χριστό.\nΠεινασμένοι, καθώς είμαστε για ουράνια και θεϊκή τροφή ας πάρουμε να φάμε τον Άρτο της ζωής και να ξεδιψάσουμε με το ύδωρ το ζών «ίνα μέτοχοι ζωής αιωνίου γενώμεθα». Αμήν.\nΑναρτήθηκε από π. Άγγελος στις 10:58 μ.μ. Σύνδεσμοι σε αυτήν την ανάρτηση\nΕνώ μάζευαν τα γραπτά, ο δάσκαλος πρόσεξε ότι μια μαθήτρια δεν είχε τελειώσει ακόμη το γράψιμο. Τη ρώτησε λοιπόν αν είχε κάποιο\nπρόβλημα με τη λίστα της. Το κορίτσι απάντησε «Ναι, έχω λίγο πρόβλημα. Δεν μπορώ εύκολα να αποφασίσω, γιατί είναι τόσα πολλά…»Ο δάσκαλος είπε, «Πες μας λοιπόν τι έχεις γράψει,\nγια να δούμε αν μπορούμε να σε βοηθήσουμε». Το κορίτσι στην αρχή δίστασε, μα μετά διάβασε: Πιστεύω ότι τα Επτά Θαύματα\nτου κόσμου είναι…\nΗ ησυχία στην αίθουσα ήταν τέτοια που θα άκουγες και μια καρφίτσα αν έπεφτε. Τα πράγματα που παραβλέπουμε σαν απλά\nκαι συνηθισμένα και που τα παίρνουμε για δεδομένα, είναι πραγματικά τόσο εκπληκτικά και άξια θαυμασμού!\nΑναρτήθηκε από π. Άγγελος στις 8:48 μ.μ. Σύνδεσμοι σε αυτήν την ανάρτηση\nΚύριο πιάτο την ήμερα των Χριστουγέννων είναι η γαλοπούλα, που έφτασε στην Ευρώπη από το Μεξικό το 1824 μ.Χ.\nΩστόσο, σε αρκετές περιοχές της χώρας μας διατηρείται το έθιμο της κοτόσουπας, και ιδιαίτερα στη Θεσσαλία. Παλαιότερα η κοτόσουπα αποτελούσε το κυρίως πιάτο που έτρωγαν οι Έλληνες όταν επέστρεφαν από την εκκλησία.\nΣήμερα η βρώση της γαλοπούλας έγινε σύμβολο καλοπέρασης.\n1/2 κούπα βούτυρο καθαρισμένο\n1/4 κούπας σταφίδες (προεραιτικά)\nγια το γαρνίρισμα της γαλοπούλας\n1/2 κιλό δαμάσκηνα ξερά\n1/2 κιλό βερύκοκα ξερά\n4 κούπες ζωμό κρέατος\nΧρόνος ψησίματος: Ανάλογα με το βάρος της γαλοπούλας.\nΑφαιρέστε από τη γαλοπούλα τα εντόσθια, πλύντε την καλά μέσα και έξω και αφήστε τη να στραγγίσει. Λιώστε το βούτυρο και ανακατέψτε το με το χυμό λεμονιού και πορτοκαλιού. Αλείψτε και τρίψτε τη γαλοπούλα με λίγο από το μίγμα αυτό. Πασπαλίστε την κοιλιά και το άνοιγμα του στήθους με αλάτι και πιπέρι.\nΕτοιμάστε τη γέμιση: Πλύντε και κόψτε σε κομματάκια τα εντόσθια της γαλοπούλας. Βάλτε σε κατσαρόλα το βούτυρο, ζεστάνετέ το σε δυνατή φωτιά, ρίξτε μέσα τα εντόσθια, τον κιμά, το κρεμμύδι και σοτάρετέ τα καλά. Ρίξτε το ρύζι, τα κάστανα, τα κουκουνάρια, το κονιάκ, αλάτι και πιπέρι. Τέλος, ρίξτε κι ανακατέψτε το ζωμό κότας. Κατεβάστε το μίγμα από τη φωτιά και αφήστε το να κρυώσει λίγο. Πάρτε όσο χρειάζεται και γεμίστε πρώτα το στήθος της γαλοπούλας. Γυρίστε την πέτσα του λαιμού προς την πλάτη και ράψτε τη με την πέτσα της ράχης. Πιάστε μια-μια τις φτερούγες, γυρίστε τες προς τη ράχη, διπλώστε και δέστε τις άκρες τους κάτω από την πλάτη. ΄Ετσι σχηματίζουν μια βάση, για να σταθεί καλύτερα η γαλοπούλα επάνω στη σχάρα. Γεμίστε με την υπόλοιπη γέμιση το άνοιγμα της κοιλιάς και ράψτε το. Μην παραγεμίσετε τη γαλοπούλα. Αφήστε λίγο χώρο, γιατί η γέμιση με το ψήσιμο θα φουσκώσει. Δέστε και στερεώστε καλά τα μπούτια με την ουρά. Βάλτε τη γαλοπούλα επάνω σε σχάρα μέσα σε ταψί με το στήθος προς τα επάνω. Ρίξτε στο ταψί λίγο νερό και προσέξτε να μη μείνει χωρίς νερό, όσο ψήνεται η γαλοπούλα. Φτιάξτε από αλουμινόχαρτο ένα καπέλο και σκεπάστε τη γαλοπούλα έτσι, ώστε να καλύπτονται το στήθος και τα μπούτια και να μένουν ακάλυπτα τα πλευρά του πουλιού. Βάλτε τη σε φούρνο 160 βαθμών Κελσίου και αφήστε να ψηθεί τόσες ώρες, όσα είναι τα κιλά της. Την τελευταία ώρα, ανεβάστε τη θερμοκρασία του φούρνου στους 200 βαθμούς Κελσίου. Κατά τη διάρκεια του ψησίματος, ανοίγετε από καιρό σε καιρό το φούρνο και αλείφετε τη γαλοπούλα με το υπόλοιπο μίγμα χυμών λεμονιού-πορτοκαλιού και βουτύρου, χρησιμοποιώντας ένα μακρύ πινέλο. ΄Ετσι η πέτσα της δε θα σκάσει και θα πάρει ένα λείο, γυαλιστερό, ροδοκόκκινο χρώμα. Πριν τη βγάλετε από το φούρνο, εάν το χρώμα της δε σας ικανοποιεί, βγάλτε το αλουμινόχαρτο και ψήστε τη 15' ακόμη, ακάλυπτη.\nΜπορείτε να μαγειρέψετε τη γέμιση στην κατσαρόλα. ΄Ετσι, γλυτώνετε τον κόπο του γεμίσματος και ραψίματος της γαλοπούλας. Αφού σοτάρετε τον κιμά με τα εντόσθια και τα κρεμμυδάκια, ρίξτε το ζωμό κρέατος, σκεπάστε και σιγοβράστε 10'. Ρίξτε το ρύζι, σκεπάστε και συνεχίστε το βράσιμο 20', ώσπου να μαλακώσει το ρύζι. Ρίξτε κι ανακατέψτε τα υπόλοιπα υλικά και κατεβάστε από τη φωτιά. Προσθέστε, αν θέλετε, λίγη κανέλα.\nΧαράξτε και βράστε τα κάστανα σε νερό που να τα σκεπάζει, επί 15'. Βγάλτε τα λίγα-λίγα από το καυτό νερό και καθαρίστε τα. Βάλτε τα σε κατσαρόλα με μία κούπα ζωμό κρέατος, δύο κουταλιές βούτυρο και δύο κουταλιές λάδι. Αφήστε τα να σιγοβράσουν, έως ότου μείνουν με το λίπος. Αλατίστε τα ελαφρά. Κατ' άλλον τρόπο, αφού τα βράσετε πρώτα, μέσα σε ζωμό κρέατος, στραγγίστε τα και σοτάρετέ τα καλά μέσα σε βούτυρο ανακατεμένο με λάδι.\n2. Βάλτε τα δαμάσκηνα σε μια κούπα ζωμό κρέατος κι αφήστε τα να φουσκώσουν μερικές ώρες. Αφαιρέστε με προσοχή τα κουκούτσια. Βάλτε σε κατσαρόλα δύο κουταλιές λάδι, ρίξτε μέσα τα δαμάσκηνα και σοτάρετέ τα σε δυνατή φωτιά, ανακατεύοντάς τα 10'-15'.\nΒάλτε σε κατσαρόλα τα βερύκοκα με μία κούπα ζωμό κρέατος, δύο κουταλιές βουτύρο και δύο κουταλιές λάδι. Σιγοβράστε τα, έως ότου μείνουν με το λίπος.\nΠλύντε και τρίψτε καλά τα κυδώνια, να φύγει όλο το χνούδι και να γυαλίσει η φλούδα. Κόψτε τα σε όγδοοα και αφαιρέστε τα κουκούτσια. Βάλτε τα σε κατσαρόλα με μια κούπα ζωμό κρέατος, 3 κουταλιές βούτυρο, 3 κουταλιές λάδι και ελάχιστο αλάτι. Αφήστε τα να σιγοβράσουν, έως ότου μείνουν μόνο με το λίπος. Προς το τέλος, πασπαλίστε τα με λίγο μοσχοκάρυδο, λίγο μπαχάρι και τη ζάχαρη. Ανακατέψτε τα, ώσπου να λιώσει η ζάχαρη και να καραμελωθούν τα κυδώνια.\nΒάλτε τη γαλοπούλα σε μια μεγάλη πιατέλα και γαρνίρετέ τη με τα κάστανα, τα δαμάσκηνα, τα βερύκοκα και τα κυδώνια.\nΑναρτήθηκε από π. Άγγελος στις 1:01 μ.μ. Σύνδεσμοι σε αυτήν την ανάρτηση\nΣήμα κατατεθέν του χριστουγεννιάτικου τραπεζιού, το ξεχωριστό αυτό ψωμί σε σχήμα σταυρού παρασκευάζεται, αλλά και τρώγεται με ξεχωριστή τελετουργία.\nKάθε οικογένεια είχε και το δικό της τρόπο να το στολίζει, τις δικές της παραλλαγές στα υλικά.\nTο κόψιμο γίνεται πάντα πάνω από ένα μπουκάλι κρασί και ένα μπουκάλι λάδι.\nΠροηγείται προσευχή και στη συνέχεια ανταλλάσσονται ευχές.\n2 κιλά αλεύρι, 100 γραμ. μαγιά ή ανάλογο προζύμι, 650 γραμμ. ζάχαρη, 1 κοφτή κουταλιά κανέλα, λίγη μαστίχα, 2 ποτήρια του κρασιού λάδι, μισό ποτήρι χυμό πορτοκαλιού, μισό ποτήρι ρακή ή κονιάκ (ή και τα δύο ανάμικτα) μισό ποτήρι νερό\nΦτιάχνετε από το προηγούμενο βράδυ προζύμι με τη μαγιά, μισό κιλό αλεύρι και λίγο ζεστό νερό.\nTο πρωί ρίχνετε 200 γραμ. ζάχαρη, το μισό λάδι και λίγο αλεύρι και ζυμώνετε το ψωμί.\nTο αφήνετε πάλι να φουσκώσει και μετά προσθέτετε τα υπόλοιπα υλικά.\nΣκεπάζετε τη ζύμη και την αφήνετε σε ζεστό μέρος να ανέβει.\nΠλάθετε τα χριστόψωμα ή το χριστόψωμο σε σχήμα σταυρού. Tα αφήνετε να ανέβουν και μετά τα αλείφετε με αβγό.\nΨήνετε στους 200 βαθμούς μέχρι να ροδίσουν.\nΑναρτήθηκε από π. Άγγελος στις 12:52 μ.μ. Σύνδεσμοι σε αυτήν την ανάρτηση\nΆφησε τη ζημιά να υπάρχει για να του θυμίζει το μήνυμα «Μην ζεις τη ζωή σου τόσο γρήγορα έτσι ώστε να αναγκάζεις τον άλλον να σου πετάξει ένα τούβλο για να τραβήξει την προσοχή σου»!\nΑναρτήθηκε από π. Άγγελος στις 9:41 μ.μ. Σύνδεσμοι σε αυτήν την ανάρτηση\nΤους φαντάζονταν σαν κάτι μαυριδερά, ψηλά και κοκαλιάρικα κακάσχημα όντα, κάτι μεταξύ ζώου και ανθρώπου και που συνέχεια, όλη την ώρα, χοροπηδούσαν γκρινιάζοντας, φωνάζοντας και τραγουδώντας.\nΌλο το χρόνο βρίσκονταν κάτω από τη γη, στον κάτω κόσμο και ζήλευαν τον απάνω κόσμο.\nΓι΄ αυτό λοιπόν ,άλλοι με πριόνια, άλλοι με τσεκούρια κι άλλοι με μπαλντάδες έβαζαν όλη τη δύναμή τους να κόψουν το δέντρο, που πάνω σε αυτό στηριζόταν η γη.\nΈτσι λοιπόν οι καλικάντζαροι το Δωδεκαήμερο γύριζαν στους δρόμους, ανέβαιναν στα κεραμίδια και καμιά φορά, όπως λέγανε, έμπαιναν από την καμινάδα του τζακιού σε σπίτια που δεν τα είχαν θυμιατίσει οι νοικοκυραίοι τους.\nΛέγανε κάποιοι, παλιά, πως μια γυναίκα αφού ετοίμασε τα γλυκά της, βασιλόπιτες, κουραμπιέδες, μελομακάρονα, είδε από το παράθυρο πως ξημέρωσε.\nΌμως είχε ξεγελαστεί από το φεγγάρι, γιατί όπως λένε: "του Γενάρη το φεγγάρι παρά λίγο νά ΄ναι μέρα".\nΆρπαξαν τα παιδιά, τους πετάξανε ό,τι κρατούσανε και άρχισαν έναν τρελό χορό χτυπώντας τα ταψιά και φώναζαν: "Ω! ... στραβά ταψιά, με τα ψεύτικα ψωμιά, άλλα με τα άσχημα, πηδάτε βρε μπαγάσικα ...".\nΤην ώρα που λάλησε ο πρώτος πετεινός, εξαντλημένα τα καλικαντζαράκια αφήσανε τα ταψιά στα κεραμίδια ενός σπιτιού κι αρχίσανε να φεύγουν τρέχοντας με στριγκλιές και γέλια, βγάζοντας έξω τις γλώσσες τους που ήταν κατακόκκινες σαν τις γλώσσες της φωτιάς και κουνούσαν τις ουρές τους εδώ κι εκεί...\nΑυτά λέγανε οι παλιοί για τους καλικάντζαρους κι όλοι φοβόντουσαν να βγουν έξω από τα σπίτια τους πριν ξημερώσει, όλο το Δωδεκαήμερο.\nΔεν πιστεύω να φοβηθήκατε, γιατί όλα αυτά είναι ωραία παραμυθάκια του παλιού καιρού!\nΑναρτήθηκε από π. Άγγελος στις 4:15 μ.μ. Σύνδεσμοι σε αυτήν την ανάρτηση\nΑναρτήθηκε από π. Άγγελος στις 3:44 μ.μ. Σύνδεσμοι σε αυτήν την ανάρτηση\nΣύμβολο καταναλωτισμού ο αγαπημένος «άγιος» των παιδιών Είναι δύσκολο να βρει κανείς πώς οι Έλληνες συνδύασαν τον Άγιο Βασίλειο με τον «Σάντα Κλάους» (σ.σ.: σε εισαγωγικά γιατί πρόκειται περί ανυπάρκτου αγίου που ονομάστηκε έτσι για να φέρνει τα δώρα στα παιδιά...), που είναι μια καθαρά αμερικανική\nεφεύρεση, όπως η Κόκα Κόλα και τα Μακ Ντόναλντς.\nΟ Αϊ-Βασίλης και «Σάντα Κλάους» δεν έχουν καμία σχέση, ούτε ημερολογιακά ούτε αγιολογικά ούτε ονομαστικά.\nΓια να τον «βολέψουμε», κάναμε κι εμείς βαφτίσια, αφού το αμερικανικής προελεύσεως εφεύρημα το ονομάσαμε «Άγιο Βασίλειο» και το εορτάζουμε στη μνήμη του Αγίου Βασιλείου την Πρωτοχρονιά.\nΑυτό την ώρα που όλοι οι άλλοι λαοί ων θεωρούν «άγιο» των Χριστουγέννων και τον ονομάζουν εκτός από «Σάντα Κλάους» Άγιο Νικόλαο (Σάν Νίκολας) ή «Άγιο των Χριστουγέννων».\nπηγη: Ιερά Μητρόπολις Λεμεσού.\nΑναρτήθηκε από π. Άγγελος στις 4:03 μ.μ. Σύνδεσμοι σε αυτήν την ανάρτηση


Δήμος Ελαφονήσου » Χλωρίδα και πανίδα » Εκτύπωση\nΣτο ΒΔ τμήμα του οικισμού υπάρχει σημαντική έκταση μέχρι τον Κάβο Καλόγηρο που καλύπτεται από θίνες. Αυτές σχηματίζονται από Βόρειας διεύθυνσης ανέμους. Εκτάσεις αμμοθινών υπάρχουν στη περιοχή της Λεύκης, οι οποίες οφείλονται στους νότιους ανέμους. Αντίστοιχα σημαντικές εκτάσεις υπάρχουν κατά μήκος της παραλίας της Παναγίας, στο Κάτω νησί. Εκτεταμένη περιοχή τέλος, καταλαμβάνουν και οι αμμοθίνες στην απέναντι ακτή, στην Πούντα όπου υπάρχει και τριγωνική αμμώδης προεξοχή. Διαφορετικού τύπου θίνες υπάρχουν στη λίμνη Στρογγύλη.\nΣτις εκτεταμένες παραλίες της Ελαφονήσου και πάνω στην άμμο το κυρίαρχο είδος είναι το θαλασσόκεδρο Juniperus oxykedrus ssp Marcocarpa που είναι από τα πιο σπάνια του Αιγαίου και της Μεσογείου. Ο κέδρος αυτός φύεται κατά ομάδες, συναντάται σε θαμνώδη και δενδρώδη μορφή και φθάνει σε ύψος έως 8 μ., ενώ η διάμετρος του κορμού του είναι σχεδόν μισό μέτρο. Στην Ελαφόνησο τους συναντάμε στην ευρύτερη αμμώδη περιοχή του χωριού-οικισμού, στη Λεύκη και ειδικά στο Σαρακήνικο, στο Κάτω νησί, στην παραλία της Παναγίας και κατά μήκος της περιοχής μεταξύ του χωριού και του Κάτω νησιού, αλλά και σε πετρώδη εδάφη μεταξύ οικισμού και Λεύκης.\nΕξαιρετικό ενδιαφέρον παρουσιάζουν και τα ενδημικά φυτά που βρίσκονται στην Ελαφόνησο (ενδημικά χαρακτηρίζονται τα φυτά που δεν υπάρχουν σε κανένα άλλο μέρος του κόσμου, παρά μόνον έναν συγκεκριμένο τόπο)Ένα από αυτά είναι το φυτικό είδος Σαπονάρια των Γιάγκελ. Αυτό αναπτύσσεται στις αμμώδεις παραλίες στη δυτική πλευρά του νησιού σε δύο απομακρυσμένους και περιορισμένους πληθυσμούς. Βρίσκεται δε, στη λίστα των 50 νησιωτικών φυτών της Μεσογείου που κινδυνεύουν με εξαφάνιση και χρήζουν προστασίας. Αξιόλογο ενδημικό φυτό είναι και το Silene integripetala elafonesiaca .\nΠηγή: Οδηγία 92/43/ΕΟΚ ΠΑΡΑΡΤΗΜΑ II, ΖΩΙΚΑ ΚΑΙ ΦΥΤΙΚΑ ΕΙΔΗ ΚΟΙΝΟΤΙΚΟΥ ΕΝΔΙΑΦΕΡΟΝΤΟΣ ΤΩΝ ΟΠΟΙΩΝ Η ΔΙΑΤΗΡΗΣΗ ΕΠΙΒΑΛΛΕΙ ΤΟΝ ΚΑΘΟΡΙΣΜΟ ΕΙΔΙΚΩΝ ΖΩΝΩΝ ΔΙΑΤΗΡΗΣΗΣ\nΣτην Ελαφόνησο εκτός από τις ιδιαίτερες φυτοκοινωνίες των αμμοθινών, παρουσιάζονται και άλλοι τύποι οικοτόπων εξαιρετικής σημασίας όπως οι βραχώδεις εκτάσεις με τα Φρύγανα (Sarcopoterium spinosum), απόκρημνες βραχώδεις ακτές με βλάστηση, αβαθείς κολπίσκοι και κόλποι και οι γνωστές βέβαια ποσειδωνίες, οι οποίες καλύπτουν σημαντικές εκτάσεις του αμμώδους βυθού γύρω από το νησί. Χαρακτηριστικό σημείο ποσειδωνίας είναι η περιοχή γύρω από το Παύλοπετρι.\nΣτην περιοχή έχουν καταγραφεί αρκετά είδη πουλιών. Ο αριθμός τους αυξάνεται ιδιαίτερα κατά τις μεταναστευτικές περιόδους, αφού η Ελαφόνησος βρίσκεται στον μεταναστευτικό διάδρομο Αφρική, Κρήτη, Αντικύθηρα, Κύθηρα, Πελοπόννησος. Τα Τρυγόνια, οι Τσαλαπετεινοί και οι Πέρδικες αποτελούν τα πιο συνηθισμένα είδη πουλιών στο Λαφονησιώτικο ουρανό. Σε εκτάσεις μη δασωμένες όπως οι βραχώδεις ορθοπλαγιές βρίσκουν τροφή (πληθυσμοί λαγού και πέρδικας) τα αρπακτικά, οι αετοί, οι γερακίνες και τα γεράκια.\nΗ Ελαφόνησος αποτελεί πέρασμα σημαντικό σταθμό στο μεγάλο ταξίδι και των παρυδάτιων και τα υδρόβιων πουλιών τα οποία κατά την διάρκεια της εαρινής μετανάστευσης -διαχείμαση- σταματούν στην λίμνη Στρογγύλη.\nΟι μεσογειακοί θαμνώνες με αείφυλλα πλατύφυλλα και τα φρύγανα φιλοξενούν πολλά είδη που φωλιάζουν σε θάμνους. Οι αγκαθωτοί θάμνοι προσφέρουν θέσεις για ασφαλή κατασκευή της φωλιάς τους. Οι Γερακίνες και το Βραχοκιρκίνεζο (Falco tinnunculus) αναζητούν την τροφή τους (μικρά θηλαστικά και ερπετά) στο έδαφος.\nΤακτικοί επισκέπτες κυρίως στην παραλία της Παναγίας της Κατωνησιώτισσας είναι και οι Ασημόγλαροι, οι οποίοι συχνά αναπτύσσουν φιλίες με τους ντόπιους ψαράδες.\nURL άρθρου: http://elafonisos.gov.gr/%ce%b5%ce%bb%ce%b1%cf%86%cf%8c%ce%bd%ce%b7%cf%83%ce%bf%cf%82/%cf%80%ce%b5%cf%81%ce%b9%ce%b2%ce%ac%ce%bb%ce%bb%ce%bf%ce%bd/%cf%87%ce%bb%cf%89%cf%81%ce%af%ce%b4%ce%b1-%ce%ba%ce%b1%ce%b9-%cf%80%ce%b1%ce%bd%ce%af%ce%b4%ce%b1/\n Silene integripetala elafonesiaca: http://filotis.itia.ntua.gr/species/d/1755/


Second Assault Supreme Court Appeal: 172/2010: Date 25-01-2013 - Beyond Contempt\nSecond Assault Supreme Court Appeal: 172/2010: Date 25-01-2013\nJanuary 25, 2013 admin Leave a comment\n(Ποινική Έφεση Αρ. 171/2010)\n[ΧΑΤΖΗΧΑΜΠΗΣ, ΕΡΩΤΟΚΡΙΤΟΥ, ΠΑΝΑΓΗ, Δ/ΣΤΕΣ]\nΓΕΝΙΚΟΣ ΕΙΣΑΓΓΕΛΕΑΣ ΤΗΣ ΔΗΜΟΚΡΑΤΙΑΣ,\n(Ποινική Έφεση Αρ. 172/2010)\n(Ποινική Έφεση Αρ. 173/2010)\nΘ. Παπανικολάου, για τον Εφεσείοντα.\nΑ. Κλαΐδης με Στ. Βασιλακκά, για τους Εφεσίβλητους.\nΔ. ΧΑΤΖΗΧΑΜΠΗΣ, Δ.: Η ομόφωνη απόφαση του Δικαστηρίου θα δοθεί από τον Δικαστή Γ. Ερωτοκρίτου.\nΕΡΩΤΟΚΡΙΤΟΥ, Δ.: Οι τρεις Εφεσίβλητοι αρχικά αντιμετώπισαν δύο κατηγορίες. Η πρώτη αφορούσε το αδίκημα της πρόκλησης βαριάς σωματικής βλάβης κατά παράβαση του άρθρου 231 του Ποινικού Κώδικα, Κεφ. 154 και η δεύτερη το αδίκημα της πρόκλησης κακόβουλης βλάβης κατά του Cornelius D. O´ Dwyer. Ως προς την τελευταία κατηγορία, έκρινε ότι αυτή δεν αποδείχθηκε και αθώωσε τους Εφεσιβλήτους. Ως προς την πρώτη, μετά από ακροαματική διαδικασία, το πρωτόδικο δικαστήριο έκρινε ότι δεν αποδείχθηκε βαριά σωματική βλάβη και προχώρησε να προσθέσει τρίτη κατηγορία για πραγματική σωματική βλάβη, κατά παράβαση του άρθρου 243 στην οποία βρήκε τους τρεις Εφεσίβλητους ένοχους και επέβαλε στον Εφεσίβλητο 1 πρόστιμο €2.000, ενώ στους Εφεσίβλητους 2 και 3 ποινή φυλάκισης 10 μηνών με αναστολή για δύο χρόνια.\nΟ Γενικός Εισαγγελέας της Δημοκρατίας με τρεις ξεχωριστές εφέσεις εφεσίβαλε τόσο την καταδίκη, όσο και την ποινή. Όμως στο στάδιο της προδικασίας των εφέσεων, αποσύρθηκαν οι λόγοι έφεσης που αφορούσαν στις καταδίκες και παρέμεινε μόνο ο ένας λόγος που αφορούσε στη μεν έφεση 171/10 την ανεπάρκεια της ποινής του προστίμου, στις δε άλλες δύο την αναστολή των ποινών φυλάκισης.\nΟι Εφεσίβλητοι 2 και 3, υιός και πατέρας, είναι διευθυντές οικογενειακής εταιρείας αξιοποίησης γης, ενώ ο Εφεσίβλητος 1 είναι υπάλληλος τους. Ο παραπονούμενος ήταν αγοραστής μιας οικίας σε συγκρότημα κατοικιών, από την εταιρεία των Εφεσιβλήτων 2 και 3. Σύμφωνα με τα γεγονότα όπως τα βρήκε το δικαστήριο, μεταξύ του παραπονούμενου και των Εφεσιβλήτων 2 και 3 υπήρξαν διαφορές, σε σχέση με την οικία που είχε αγοράσει. Βασικά ο παραπονούμενος ήθελε να μην χτιστεί οτιδήποτε στη γη δίπλα από το σπίτι που αγόρασε από την εταιρεία των Εφεσιβλήτων 2 και 3. Κάτι τέτοιο όμως δεν μπορούσε να διασφαλιστεί. Οι μεταξύ τους διαφορές φαίνεται να επιτείνονταν, αφού ο παραπονούμενος κατά τους ισχυρισμούς τους δεν τους είχε καταβάλει διάφορα ποσά που είχαν συμφωνηθεί, δυνάμει της μεταξύ τους συμφωνίας, με αποτέλεσμα να καταλήξουν στα δικαστήρια.\nΣτις 14.1.2008 ο παραπονούμενος μαζί με τον Martin Mott, άγγλο φίλο του, κατευθύνθηκαν στο Φρέναρος με ξεχωριστά αυτοκίνητα, με πρόθεση ο παραπονούμενος να συλλέξει στοιχεία που θα ενίσχυαν τις θέσεις του στο δικαστήριο, έναντι των Εφεσιβλήτων και της εταιρείας τους. Έδωσε στο φίλο του μια βιντεοκάμερα χειρός και μια κατασκοπευτική κάμερα, την οποία τοποθέτησε στο καπέλο που φορούσε και του έδωσε οδηγίες να βιντεογραφεί, ενώ αυτός μετρούσε και φωτογράφιζε το σπίτι που είχε αγοράσει και το οποίο μετέπειτα είχε παραχωρηθεί στην οικογένεια κάποιας κας McDonald. Ο παραπονούμενος ήταν και αυτός εξοπλισμένος με βιντεοκάμερα, ενώ είχε και δεύτερη μικροκάμερα κρυμμένη, στην ουσία ραμμένη στη φόδρα του σακακιού του. Η νέα ιδιοκτήτρια της κατοικίας, η κα McDonald, θορυβήθηκε όταν είδε τον παραπονούμενο έξω από το σπίτι της, και τηλεφώνησε στα γραφεία της εταιρείας των Εφεσιβλήτων και μίλησε με τον Εφεσίβλητο 2, τον οποίο ενημέρωσε για την παρουσία του παραπονούμενου έξω από το σπίτι της. Ο Εφεσίβλητος 2 συνοδευόμενος από τον Εφεσίβλητο 1, κατευθύνθηκε στο σημείο που βρισκόταν ο παραπονούμενος. Ο Εφεσίβλητος 3, ειδοποιήθηκε από υπάλληλο του γραφείου του για το τηλεφώνημα της κας McDonald και επειδή ήταν στο δρόμο κατευθύνθηκε και αυτός προς το ίδιο σημείο. Όταν ο Εφεσίβλητος 3 έφτασε στο σημείο, είδε στην απέναντι μεριά του συγκροτήματος, σε αδιέξοδο δρόμο, ένα κόκκινο αυτοκίνητο, το οποίο του κίνησε την περιέργεια. Κατευθύνθηκε προς αυτό και είδε τον φίλο του παραπονούμενου, Martin Mott, να βιντεογραφεί τον παραπονούμενο, ο οποίος βρισκόταν στο συγκρότημα. Ο Εφεσίβλητος 3 παρέμεινε στο σημείο, παρακολουθώντας την κατάσταση, μέχρι να έρθει ο γιος του. Ο Martin Mott ειδοποίησε τον παραπονούμενο για την παρουσία στη σκηνή του Εφεσίβλητου 3. Τότε ο παραπονούμενος με το αυτοκίνητό του κατευθύνθηκε βιαστικά προς το χώρο που ήταν ο φίλος του. Έπρεπε όμως να περάσει μέσα από το χωριό για να φτάσει εκεί. Κατά κακή του τύχη βρέθηκε στον ίδιο δρόμο με τον Εφεσίβλητο 2. Τα αυτοκίνητα τους συγκρούστηκαν λόγω της βιασύνης και των δύο να φθάσουν στο ίδιο μέρος.\nΣτο σημείο της σύγκρουσης, στο κέντρο του χωριού Φρέναρος, εξελίχθηκε το επεισόδιο που οδήγησε στις κατηγορίες. Ο Εφεσίβλητος 2, όταν αντιλήφθηκε ότι το άτομο που οδηγούσε το αυτοκίνητο με το οποίο είχε συγκρουστεί ήταν ο παραπονούμενος, κατευθύνθηκε προς το μέρος του και από τα όσα του ανέφερε ο παραπονούμενος, εξοργίστηκε, με αποτέλεσμα να χάσει την ψυχραιμία του και να τον γρονθοκοπήσει στο πρόσωπο. Ο Εφεσίβλητος 2 τηλεφώνησε στη συνέχεια στον πατέρα του, ο οποίος σε πολύ σύντομο χρόνο κατέφθασε στη σκηνή. Όταν πλησίασε μαζί με το γιο του τον παραπονούμενο, ο Εφεσίβλητος 2 αντιλήφθηκε την ύπαρξη της κάμερας πάνω στον παραπονούμενο και φώναξε «κάμερα». Ο παραπονούμενος έτρεξε να φύγει, αλλά οι Εφεσίβλητοι 2 και 3 τον πρόλαβαν και προσπάθησαν να του αποσπάσουν την κάμερα. Στην προσπάθεια συνέδραμε και ο υπάλληλός τους, Εφεσίβλητος 1. Ο παραπονούμενος για να προστατεύσει την κάμερα έπεσε στο έδαφος, παίρνοντας εμβρυακή θέση και προσπαθούσε να απωθήσει τους Εφεσίβλητους, κλωτσώντας τους. Ο Εφεσίβλητος 2, αποφασισμένος να πάρει την κάμερα, γονάτισε πάνω στον παραπονούμενο και ο Εφεσίβλητος 3 του ακινητοποίησε το κεφάλι, ενώ ο Εφεσίβλητος 1 έψαχνε τον παραπονούμενο για να εντοπίσει την κρυμμένη κάμερα. Μόλις αυτή εντοπίστηκε, την άρπαξε ο Εφεσίβλητος 2 και την πέταξε για να εντοπιστεί στο σημείο του επεισοδίου την επόμενη ημέρα από την Αστυνομία. Ειδοποιήθηκε η Αστυνομία, η οποία επιλήφθηκε του επεισοδίου. Ο παραπονούμενος μεταφέρθηκε στο Νοσοκομείο Λάρνακας, όπου διαπιστώθηκε ότι είχε «θλαστική εκχύμωση στην αριστερή κογχική χώρα μετά εξοιδήσεως, δύο μικροεκδορές με απόσπαση της επιδερμίδας στην αριστερή κάτω γνάθο, κοντά στην κροταφογναθική άρθρωση». Παραπονείτο επίσης για πόνο στη δεξιά οσφυϊκή χώρα και στη δεξιά βουβωνική χώρα, όπου υπήρχαν μώλωπες. Έμεινε στο νοσοκομείο για τέσσερις μέρες για παρακολούθηση, χωρίς να διαπιστωθεί οτιδήποτε άλλο ή να υπάρξει οποιαδήποτε περιπλοκή.\nΕνώπιον του πρωτόδικου δικαστηρίου τέθηκαν τα ελαφρυντικά των Εφεσιβλήτων. Όλοι είναι λευκού ποινικού μητρώου. Ο Εφεσίβλητος 2 είναι νυμφευμένος και έχει τέσσερα ανήλικα παιδιά, το μεγαλύτερο ηλικίας 10 ετών, ενώ ο Εφεσίβλητος 1 έχει δύο ανήλικα τέκνα, το μεγαλύτερο από τα οποία είναι ηλικίας 6½ ετών. Τονίστηκε στο πρωτόδικο δικαστήριο από το συνήγορο τους, ότι είχαν δεχθεί ισχυρή πρόκληση από τον παραπονούμενο, η οποία είχε μια προϊστορία τεσσάρων χρόνων. Όπως ανέφερε ο συνήγορος τους, ο παραπονούμενος τους δυσφημούσε συνεχώς μέσω δικής του ιστοσελίδας στο διαδίκτυο, με αποτέλεσμα να δεχθούν ακυρώσεις συμβολαίων. Λόγω της συνεχούς οχληρίας, υπήρχε φόρτιση όταν είδαν τον παραπονούμενο να βιντεογραφεί υλικό για να το χρησιμοποιήσει, όπως οι ίδιοι εξέλαβαν, για αναβάθμιση της ιστοσελίδας του. Επίσης, αναφέρθηκε ότι τυχόν επιβολή ποινής στερητικής της ελευθερίας των Εφεσιβλήτων 1 και 2, θα είχε αλυσιδωτές επιπτώσεις στην εταιρεία τους, η οποία χωρίς την καθημερινή παρουσία τους, ενδεχομένως να κατέρρεε, ιδιαίτερα λόγω της οικονομικής κατάστασης που επικρατεί στην Κύπρο.\nΤέλος ο συνήγορος των Εφεσιβλήτων τόνισε στο πρωτόδικο δικαστήριο ότι οι Εφεσίβλητοι ήταν από την αρχή έτοιμοι να παραδεχθούν κατηγορία για πραγματική σωματική βλάβη, αλλά η Κατηγορούσα Αρχή λόγω πιέσεων από τον παραπονούμενο δεν αποδέχθηκε πρόταση της υπεράσπισης για διαφοροποίηση του κατηγορητηρίου. Όμως τελικά η κατηγορία για βαριά σωματική βλάβη δεν αποδείχθηκε και οι Εφεσίβλητοι βρέθηκαν ένοχοι για κατηγορία που πάντοτε ήταν έτοιμοι να παραδεχθούν.\nΩς προς τις εφέσεις 172/10 και 173/10 το μοναδικό θέμα που καλείται το Εφετείο να αποφασίσει, είναι κατά πόσον ορθά το πρωτόδικο δικαστήριο ανέστειλε τη δεκάμηνη ποινή φυλάκισης των Εφεσιβλήτων 2 και 3.\nΥποστηρίζοντας τον λόγο έφεσης, κατά της αναστολής της ποινής φυλάκισης, ο Γενικός Εισαγγελέας, εισηγήθηκε ότι το σύνολο των περιστατικών της υπόθεσης δεν δικαιολογούσαν την αναστολή. Θεώρησε ότι υπήρξε σφάλμα αρχής και κακή άσκηση της διακριτικής ευχέρειας του πρωτόδικου δικαστηρίου, το οποίο παρέλειψε να λάβει υπόψη και να αξιολογήσει ορθά: (α) τις συνθήκες διάπραξης του αδικήματος και την άσκηση βίας ώστε να διαφανούν οι επιπτώσεις των επιθετικών ενεργειών των Εφεσιβλήτων στον παραπονούμενο, (β) την ανυπαρξία μεταμέλειας και (γ) του παράγοντα πρόκλησης.\nΗ πρωτόδικη δικαστής εξετάζοντας το θέμα της αναστολής, ανέφερε τα εξής:-\n«Ερχόμενη τώρα στο θέμα της αναστολής εκτέλεσης της ποινής φυλάκισης που επιβλήθηκε, έχοντας πάντα κατά νου τις πρόνοιες του Υφ’ Όρων Αναστολής Εκτέλεσης της Ποινής Φυλάκισης Νόμου 95/72, όπως τροποποιήθηκε από το Νόμο 186(Ι)/03. Σύμφωνα με την υπόθεση Γενικός Εισαγγελέας ν. Τζιαουχάρη (2005) 2 Α.Α.Δ. 161, τα κριτήρια που μπορούν να ληφθούν υπόψη συμπεριλαμβάνουν, μεταξύ άλλων, (α) την σοβαρότητα του αδικήματος και τα κίνητρα διάπραξής του (β) το ποινικό μητρώο του κατηγορούμενου (γ) την διαγωγή του κατηγορούμενου μετά τη διάπραξη του αδικήματος, συμπεριλαμβανομένης και της μεταμέλειάς του. Αντλώντας καθοδήγηση από τη νομολογία όπως διατυπώθηκε στις αποφάσεις Δημητρίου ν. Δημοκρατίας (1974) 2 C.L.R. 45, Γενικός Εισαγγελέας ν. Φανιέρου (1996) 2 Α.Α.Δ. 303 και την Τζιαουχάρη (ανωτέρω), κρίνω ότι υπάρχουν τέτοια περιστατικά στην υπόθεση, ιδιαίτερα η πρόκληση την οποία υπέστηκαν οι Κατηγορούμενοι 1 και 2 και τέτοιες προσωπικές περιστάσεις που να συνηγορούν υπέρ της αναστολής της εκτέλεσης της ποινής.\nΤο Δικαστήριο θα δώσει μια δεύτερη ευκαιρία στους Κατηγορούμενους 1 και 2 να μάθουν να επιλύουν τις διαφορές τους ειρηνικά και όχι να παίρνουν τον Νόμο στα χέρια τους. Στο χέρι τους είναι να την εκμεταλλευτούν.\nΗ ποινή φυλάκισης που επιβλήθηκε στην 3ην Κατηγορία αναστέλλεται για δύο χρόνια.» (sic)\nΈχουμε εξετάσει τα όσα τέθηκαν ενώπιον μας, αλλά δεν συμφωνούμε ότι η απόφαση του δικαστηρίου να αναστείλει την ποινή φυλάκισης των Εφεσιβλήτων 2 και 3 εμπεριέχει σφάλμα αρχής ή κακή άσκηση της διακριτικής ευχέρειας που είχε.\nΚατ’ αρχάς θα πρέπει να υπενθυμίσουμε ότι σύμφωνα με τις αρχές της νομολογίας, τόσο της αγγλικής όσο και της κυπριακής, ανασταλείσα ποινή φυλάκισης παραμένει ποινή φυλάκισης. Το μόνο που διαφοροποιείται είναι η εκτέλεση της, η οποία αναστέλλεται. Ο κύριος λόγος για αναστολή ποινής φυλάκισης είναι για να αποφευχθεί ο εγκλεισμός του κατηγορουμένου στη φυλακή (βλ. Σύγγραμμα Sentencing in Cyprus του Γ. Μ. Πική, σελ. 13).\nΌπως ορθά αναφέρει και το πρωτόδικο δικαστήριο, τα κριτήρια που λαμβάνονται υπόψη απαριθμούνται στον ίδιο το Νόμο. Σύμφωνα με το άρθρο 3(2) του περί Υφ’ Όρον Αναστολής της Εκτελέσεως της Ποινής Φυλακίσεως εις Ωρισμένας Περιπτώσεις Νόμου του 1972 (Ν. 95/72), όπως τροποποιήθηκε από το Νόμο 186(Ι)/2003, τα κριτήρια που λαμβάνονται υπόψη για την αναστολή εκτέλεσης της ποινής είναι το σύνολο των περιστάσεων της υπόθεσης και τα προσωπικά περιστατικά του κατηγορουμένου.\nΤο πρωτόδικο δικαστήριο στα πλαίσια του πρώτου πιο πάνω κριτηρίου, έλαβε υπόψη τη σοβαρότητα του αδικήματος, τα κίνητρα διάπραξης του, καθώς και την πρόκληση που υπέστησαν οι Εφεσίβλητοι. Ως προς το δεύτερο κριτήριο, έλαβε υπόψη πρωτίστως το λευκό ποινικό τους μητρώο, καθώς και τις προσωπικές περιστάσεις του καθενός, τις οποίες είχε καταγράψει σε άλλο σημείο της απόφασής του. Το δικαστήριο συνεκτιμώντας τους πιο πάνω παράγοντες, έκρινε ότι η ποινή μπορούσε να ανασταλεί.\nΔεν διαπιστώνουμε σφάλμα αρχής. Το καθήκον επιβολής ποινής βαρύνει το πρωτόδικο δικαστήριο και το Εφετείο δεν επεμβαίνει εκτός αν καταδειχθεί σφάλμα αρχής, κάτι που δεν έχει αποδειχθεί στην προκειμένη περίπτωση (βλ. Μακρή ν. Αστυνομίας (2010) 2 ΑΑΔ 42). Δεν ευσταθεί το παράπονο του Εφεσείοντος ότι δεν λήφθηκαν υπόψη οι περιστάσεις διάπραξης του αδικήματος ώστε να φανούν οι επιπτώσεις στον παραπονούμενο. Αντίθετα, το πρωτόδικο δικαστήριο στη σελίδα 4 της απόφασής του, περιγράφει με λεπτομέρεια όλα τα τραύματα που υπέστη ο παραπονούμενος, από τα οποία δεν προέκυψε οποιαδήποτε περιπλοκή, γεγονός που το πρωτόδικο δικαστήριο σημειώνει στην απόφασή του. Εν πάση περιπτώσει, σε περιπτώσεις αδικημάτων που χαρακτηρίζονται ως πλημμελήματα, εκείνο που έχει αυξημένη σημασία είναι αυτή καθ’ αυτή η άσκηση βίας, η οποία όπως ορθά τόνισε το πρωτόδικο δικαστήριο με αναφορά σε νομολογία, εξευτελίζει την προσωπικότητα του ατόμου που δέχεται την επίθεση.\nΤο πρωτόδικο δικαστήριο δεν αγνόησε ούτε την πρόκληση που δέχθηκαν οι Εφεσίβλητοι από την όλη συμπεριφορά του παραπονούμενου στην οποία απέδωσε τη δέουσα και όχι υπέρμετρη βαρύτητα. Παραθέτουμε το σχετικό απόσπασμα από την πρωτόδικη απόφαση:-\n«Στην υπό κρίση υπόθεση δέχομαι ότι οι Κατηγορούμενοι 1 και 2 είχαν δεχθεί σοβαρές και συνεχείς προκλήσεις από τον Παραπονούμενο. Η μαγνητοφώνηση των πλείστων συνδιαλέξεων που ο Παραπονούμενος είχε με τον Κατηγορούμενο 1, χωρίς ο Κατηγορούμενος 1 να το γνωρίζει, στην προσπάθεια εξεύρεσης λύσης για το πρόβλημα που είχε προκύψει με την αγορά του σπιτιού, η δημοσιοποίηση των συνδιαλέξεων αυτών στο διαδίκτυο, οι ισχυρισμοί του Παραπονούμενου ότι οι Κατηγορούμενοι 1 και 2 είναι ψεύτες και παραπλανούν τον κόσμο και η δημοσίευση των ισχυρισμών αυτών καθώς και η παρενόχληση τόσο των πελατών των Κατηγορουμένων 1 και 2 αλλά και των εργασιών του σίγουρα δεν μπορούν να αγνοηθούν. Η συμπεριφορά του Παραπονούμενου δεν μπορεί να απομονωθεί από την τροπή που είχαν πάρει τα πράγματα. Τέσσερεις κατασκοπευτικές κάμερες είχε ενεργοποίηση, η μια από αυτές μικροκάμερα καλά κρυμμένη στο σακάκι του, για να μετρήσει, κατά τον ισχυρισμό του, ειρηνικά το πεζοδρόμιο του σπιτιού που είχε αγοράσει και για να βγάλει φωτογραφίες.»\nΜε βάση τα στοιχεία που τέθηκαν ενώπιον μας, η διαπίστωση του πρωτόδικου δικαστηρίου ότι οι προκλήσεις που δέχθηκαν οι Εφεσίβλητοι από τον παραπονούμενο «ήταν σοβαρές και συνεχείς», δεν ήταν εκτός του ορθού πλαισίου. Κατά την κρίση μας το πρωτόδικο δικαστήριο αξιολόγησε ορθά τα στοιχεία της πρόκλησης ως μετριαστικό παράγοντα της σοβαρότητας του αδικήματος, εντάσσοντάς τον στα πλαίσια που χαράσσει η νομολογία ήτοι την ξαφνική και προσωρινή απώλεια του αυτοελέγχου, με αποτέλεσμα το άτομο να δράσει αντίθετα απ’ ό,τι επιβάλλει η λογική (βλ. Γενικός Εισαγγελέας της Δημοκρατίας ν. Αεροπόρου (1997) 2 ΑΑΔ 17, Πισκόπου ν. Δημοκρατίας (1999) 2 ΑΑΔ 342 και Χ΄΄Πέτρου ν. Δημοκρατίας (2007) 2 ΑΑΔ 468 στις οποίες υιοθετήθηκε η αγγλική προσέγγιση όπως διατυπώθηκε από τον Devlin, J, στην υπόθεση Duffy  1 All ER 932).\nΈνα άλλο από τα επιχειρήματα του δικηγόρου του Εφεσείοντος, είναι ότι το δικαστήριο έλαβε υπόψη τον παράγοντα μεταμέλεια, ενώ από τα γεγονότα δεν προκύπτει κάτι τέτοιο. Η απάντηση των Εφεσιβλήτων ήταν ότι καθ’ όλη τη διάρκεια της διαδικασίας οι Εφεσίβλητοι ήταν έτοιμοι να παραδεχθούν την ελαφρότερη κατηγορία. Επειδή δεν είναι ενώπιον μας όλα τα πρακτικά, δεν μπορούμε να επιβεβαιώσουμε το τι ακριβώς είχε λεχθεί. Όμως το πρωτόδικο δικαστήριο, με την αναφορά του στη μεταμέλεια των Εφεσιβλήτων, στην ουσία αποδέχθηκε την εισήγηση του συνηγόρου υπεράσπισης και έλαβε υπόψη τις ομολογίες των Εφεσιβλήτων που έγιναν ενώπιον του κατά τη διάρκεια της λήψης της μαρτυρίας και οι οποίες επιβεβαιώνονται από το περιεχόμενο της τελικής απόφασης του πρωτόδικου δικαστηρίου. Επίσης, το πρωτόδικο δικαστήριο αποδέχθηκε την εισήγηση ότι η αναβάθμιση της κατηγορίας από τις εισαγγελικές αρχές, σε βαριά σωματική βλάβη, στέρησε τους Εφεσίβλητους τη δυνατότητα να παραδεχθούν από την αρχή κατηγορία για πρόκληση πραγματικής βλάβης. Δεν διαπιστώνουμε σφάλμα αρχής. Η προσέγγιση του δικαστηρίου κατά την κρίση μας ήταν ορθή, υπό τις περιστάσεις που κατέστη αναγκαία η απόρριψη της αρχικής κατηγορίας και η τροποποίηση στη συνέχεια του κατηγορητηρίου.\nΗ επιλογή του πρωτόδικου δικαστηρίου να αναστείλει την ποινή, δεν έχει καταδειχθεί ότι ήταν εσφαλμένη. Οι Εφεσίβλητοι ήταν λευκού ποινικού μητρώου και το στοιχείο αυτό μαζί με το στοιχείο της πρόκλησης και τις υπόλοιπες προσωπικές τους περιστάσεις, τους προσέδιδε ισχυρή βάση για να αιτηθούν την αναστολή της ποινής φυλάκισης (βλ. Sentencing in Cyprus του Γ. Μ. Πική, σελ. 11-13 και Γενικός Εισαγγελέας της Δημοκρατίας ν. Τζιαουχάρη (2005) 2 ΑΑΔ 161).\nΕρχόμαστε τώρα στην έφεση 171/10 που αφορά την επιβολή στον Εφεσίβλητο 1 ποινής προστίμου, αντί φυλάκισης. Ούτε αυτός ο λόγος έφεσης ευσταθεί. Όπως ορθά διαπιστώνει το πρωτόδικο δικαστήριο, ο ρόλος του Εφεσίβλητου 3 ήταν αισθητά μειωμένος σε σύγκριση με τους άλλους δύο συγκατηγορούμενους του και δικαιολογείτο απόλυτα η διαφοροποίηση της ποινής που του επιβλήθηκε. Όπως προκύπτει από τα γεγονότα, ο Εφεσίβλητος 3 ψαχούλευσε τον παραπονούμενο, ενώ αυτός ήταν πεσμένος στο έδαφος, με σκοπό να εντοπίσει την κρυμμένη κάμερα την οποία και τελικά εντόπισε και έδωσε στον Εφεσίβλητο 2 ο οποίος την πέταξε. Το πρωτόδικο δικαστήριο έκρινε ότι αν και ο Εφεσίβλητος 3 δεν κτύπησε τον παραπονούμενο, εντούτοις έλαβε μέρος στον κοινό σκοπό. Υπό αυτές τις περιστάσεις, τυχόν επιβολή ποινής φυλάκισης και στον Εφεσίβλητο 3, θα ήταν άδικη και λανθασμένη, εφόσον η δραστηριότητα του κατά τη διάρκεια του επεισοδίου ήταν δραστικά μειωμένη.\nΟι τρεις εφέσεις απορρίπτονται.\nΔ. ΧΑΤΖΗΧΑΜΠΗΣ, Δ.\nΓ. ΕΡΩΤΟΚΡΙΤΟΥ, Δ.\nΠ. ΠΑΝΑΓΗ, Δ.\nPosted in: Assaults, Free Speech Filed under: assault, bigotry, Case 172/2010, Christoforos Karayiannas & Son LTD, court bias, Cyprus, developer, free speech, injustice, Marios Karayiannas, racism, xenophobia, αδικία, ελεύθερος λόγος, Εργοληπτών, θρησκοληψία, ξενοφοβία, ρατσισμός\n← Bank of Cyprus v. Karayiannas and Son: Case 821/2009\nSecond Assault: Case 197/2008: Date 12-02-2013 →